IMAM TARAWIH MASJID NABAWI MENINGGAL DUNIA

MADINAH: Imam Masjid al-Qiblatein, di sini, Sheikh Mahmood Khalil al-Qari telah meninggal dunia pada pukul 8 pagi tadi (waktu Arab Saudi).

Memetik ciapan di Twitter Haramain Sharifain, Allahyarham sebelum ini telah dimasukkan ke Unit Rawatan Rapi (ICU).

Jenazah akan dikebumikan selepas solat Maghrib hari ini di Tanah Perkuburan Al Baqi.

Allahyarham sebelum ini dilantik untuk mengimamkan solat sunat tarawih di Masjid Nabawi, pada Ramadan 1439H/ 2018M. — AlHijrah Online


Inkues Adib: Tiga saksi beri keterangan

SHAH ALAM – Seramai tiga saksi dijangka akan memberi keterangan pada
prosiding hari pertama Inkuiri kematian anggota bomba, Muhammad Adib
Mohd Kassim hari ini.

Timbalan Pendakwa Raya, Zhafran Rahim Hamzah yang merupakan salah
seorang Pegawai Pengendali Inkues berkata, tiga saksi tersebut adalah
seorang pegawai polis yang menerima laporan mengenai kebakaran dalam
insiden rusuhan Kuil Sri Maha Mariamman USJ Subang, November lalu.

“Seorang
 lagi dua anggota bomba yang memandu Fire Rescue Tender (FRT) dan Unit
Bantuan Perkhidmatan Kecemasan (ERMS) semasa kejadian itu,” katanya.

Menurutnya, sehingga kini pihaknya telah menyenaraikan tujuh saksi yang akan dipanggil dalam masa terdekat.

“Iya tujuh saksi. Tetapi bukan panggil semuanya hari ini,” katanya.

Mengenai permohonan Jawatankuasa Menyelamat Kuil dan 50
penganut Hindu untuk menjadi pihak-pihak berkepentingan, Zhafran
mengesahkan rayuan yang difailkan kedua-dua pihak tersebut ditolak oleh
Mahkamah Tinggi Shah Alam, Jumaat lepas.

“Difahamkan mereka akan merayu di Mahkamah Rayuan, namun setakat ini kami belum menerima sebarang notis,” katanya.

Terdahulu,  beberapa saksi terdiri daripada pihak bomba dan seorang lelaki  dipercayai abang Muhammad Adib tiba di mahkamah jam 9.30 pagi. – SINAR ONLINE


INSPEKTOR SHEILA DITAHAN KERJA – BUKIT AMAN

KUALA LUMPUR: Seorang inspektor percubaan wanita yang tular di media sosial baru-baru ini dikenakan tindakan perintah tahan kerja, kata Pengarah Jabatan Integriti dan Pematuhan Standard Bukit Aman Datuk Seri Azri Ahmad.

Beliau berkata tindakan tatatertib itu diambil selepas inspektor wanita berkenaan iaitu Sheila Sharon Steven Kumar dihadapkan ke Mahkamah Majistret Selayang hari ini atas tiga pertuduhan jenayah iaitu dua di bawah Seksyen 509 Kanun Keseksaan dan satu di bawah Seksyen 506 kanun sama.

“Perintah tahan kerja itu mengikut Seksyen 78 Akta Polis 1967 dan telahpun disempurnakan. Sehubungan itu segala kuasa, hak dan keistimewaan sebagai seorang pegawai polis adalah tergantung sehingga diputuskan pihak berkuasa tatatertib,” menurutnya dalam kenyataan hari ini.

Terdahulu, Sheila Sharon, 35, didakwa atas dua pertuduhan mengaibkan kehormatan seorang anggota polis berpangkat Lans Koperal dan seorang pemuda serta satu tuduhan melakukan ugutan jenayah terhadap seorang wanita warga emas.

Dia mengaku tidak bersalah atas ketiga-tiga pertuduhan dan mahkamah membenarkan tertuduh diikat jamin RM5,000 dengan seorang penjamin serta menetapkan 7 Ogos ini untuk sebutan semula kes. — AlHijrah Online


PELAJAR PEREMPUAN JATUH BANGUNAN SEKOLAH SEDANG JALANI RAWATAN PSIKIATRI

MELAKA: Pelajar perempuan Tingkatan Satu yang ditemukan maut dipercayai terjatuh dari bangunan sebuah sekolah menengah di Durian Daun di sini semalam, sedang menjalani rawatan psikiatri di Hospital Muar, Johor.

Exco Pendidikan, Pengajian Tinggi dan Hal Ehwal Agama negeri Datuk Rahmad Mariman berkata pelajar yang berasal dari Muar itu juga perlu makan dua jenis ubat penenang bagi merawat penyakit yang dihidapinya.

“Selain itu, pelajar terbabit juga telah dikenakan perintah pemulihan akhlak selama dua tahun di sebuah sekolah pemulihan akhlak di Melaka iaitu di Bukit Baru tetapi bersekolah di sebuah sekolah menengah di Durian Daun.

“Maklumat berkenaan diperoleh menerusi siasatan yang dijalankan pihak sekolah, Jabatan Pendidikan negeri (JPN) dan Jabatan Kebajikan Masyarakat negeri sebaik kejadian berkenaan berlaku namun punca mangsa terjun masih belum diketahui tetapi mungkin dia mengalami halusinasi,” katanya kepada pemberita di sini hari ini.

Beliau berkata jenazah pelajar terbabit telah diuruskan oleh pihak JPN dan asrama sebaik mungkin untuk dibawa dan dikebumikan di Tangkak, Johor hari ini.

Semalam, media melaporkan seorang pelajar perempuan Tingkatan Satu ditemukan maut selepas dipercayai terjatuh dari tingkat dua bangunan sebuah sekolah menengah di Durian Daun, di sini semalam.

Mangsa ditemukan oleh tukang kebun dalam keadaan terlungkup di kaki lima bangunan sekolah itu pada 2.31 petang semalam dan siasatan awal polis mendapati kelas mangsa berada di tingkat dua bangunan sekolah tiga tingkat itu.–AlHijrah Online


MENTERI PENGAJIAN TINGGI LETAK JAWATAN

KUALA LUMPUR: Datuk Seri Dr Noraini Ahmad hari ini mengumumkan peletakan jawatannya sebagai Menteri Pengajian Tinggi.

Beliau yang juga Ketua Wanita UMNO membuat keputusan itu kerana akur dengan keputusan partinya.

“Saya ingin menzahirkan ucapan terima kasih kepada Perdana Menteri kerana telah memberi peluang kepada saya untuk berkhidmat sebagai Menteri Pengajian Tinggi di dalam Kerajaan Persekutuan.

“Namun, berdasarkan keputusan Majlis Kerja Tertinggi UMNO pada 3 Ogos 2021, saya sebagai Ketua Wanita UMNO, akur dengan keputusan parti dan meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuatkuasa serta-merta. Keputusan parti akan dilaksanakan ketika Parlimen bersidang,” katanya dalam satu kenyataan.

Tambah Noraini usaha untuk memulihkan negara akibat pandemik COVID-19 akan diteruskannya walaupun tidak lagi menjadi menteri.

“Saya ucapkan terima kasih kepada semua pihak terutama warga Kementerian Pengajian Tinggi dan semua pemegang taruh berkaitan kementerian yang banyak membantu saya melaksanakan tugas.

“Semoga Allah merahmati negara kita dan melindungi kita semua,” katanya. – AlHijrah Online


TIADA PERCANGGAHAN DENGAN ANWAR – RAFIZI

JOHOR BAHRU: Timbalan Presiden PKR Mohd Rafizi Ramli hari ini menafikan dakwaan beliau tidak bersefahaman dengan Presiden parti Datuk Seri Anwar Ibrahim, susulan perbezaan kenyataan mereka mengenai jangkaan jumlah kemenangan kerusi oleh Pakatan Harapan pada Pilihan Raya Umum ke-15 (PRU-15).

“Saya dari awal konsisten kata buat masa sekarang iaitu hari keempat berkempen, kita sebenarnya sudah berada dalam keadaan baik dan boleh menang 80 kerusi.

“Tetapi dalam dua minggu akan datang, jika kempen dijalankan lebih baik lebih, lebih ramai orang kita jumpa, kita boleh menang sampai 90 ke 100 kerusi, jadi betul lah Anwar kata kita (PH) boleh menang 100 kerusi,” katanya pada program Sembang Santai di Tebrau di sini hari ini.

Semalam, Bendahari Agung Barisan Nasional Datuk Seri Hishammuddin Tun Hussein dilaporkan sebagai berkata Rafizi dan Anwar memberikan jangkaan kemenangan kerusi berbeza, sekali gus berpendapat dua pemimpin tertinggi PKR itu tidak mempunyai kata sepakat dan persefahaman.

Mohd Rafizi yang juga calon PH Parlimen Pandan berkata jangkaan tersebut juga dibuat berdasarkan beberapa kaedah termasuk maklum balas, data dan impression yang diterima di media sosial, selain penerimaan pengundi ketika kempen bersemuka dilaksanakan.

Pada PRU 15, Mohd Rafizi akan berdepan Ketua MCA Bahagian Pandan Leong Kok Wee mewakili BN dan bekas Presiden MCA Ong Tee Keat mewakili Warisan di Parlimen Pandan.

Rafizi menang pada PRU13 menewaskan BN dan BEBAS dengan majoriti 26,729 undi, namun, beliau tidak bertanding pada PRU-14 kerana hilang kelayakan sebagai Ahli Parlimen selepas kerana kes mahkamah.–AlHijrah Online


DR ZULKIFLI: TIGA NASIHAT BUAT PEMIMPIN POLITIK

KUALA LUMPUR: ‘Jangan pandang ringan soal agama’. Itu antara tiga nasihat oleh bekas Menteri Agama, Datuk Seri Dr. Zulkifli Mohamad Al Bakri menjelang kempen Pilihan Raya Umum Ke-15 (PRU-15) tidak lama lagi.

Beliau berkata, semua parti politik diseru memperbaharui niat masing-masing dalam berkempen pada PRU-15 berdasarkan tunjang utama politik Malaysia iaitu rakyat dan agama.

“Kita tidak mahu rakyat menjadi mangsa “janji Puteri Gunung Ledang” oleh pemimpin politik yang tidak bertanggungjawab. Apatah lagi kita tidak mahu soal agama Islam selaku agama Persekutuan dikesampingkan oleh mana-mana parti yang memerintah kelak,” katanya menerusi hantaran di Instagram.

Beliau yang juga bekas Mufti Wilayah Persekutuan berkata, adab dan akhlak perlu dipelihara sesama parti. Tidak perlu benci-membenci kerana kempen hanya perlawanan dalam mengatur strategi untuk mempromosi parti masing-masing.

Selain itu, beliau turut mengingatkan bahawa fitnah adalah sekeji-keji bentuk kempen dan permainan politik.

“Fitnah boleh menaikkan seseorang yang jahat. Fitnah juga boleh menjatuhkan seseorang yang baik. Sudah pasti azab bagi penyebar fitnah adalah amat dahsyat.”

Dalam pada itu, beliau berpendapat peranan pengundi muda amat signifikan dan mampu mengubah landskap politik negara.

“Suara pengundi muda tidaklah terlalu besar dan ini akan menjadi cabaran sesetengah parti yang menjenamakan diri mereka sebagai parti mewakili golongan muda. Pun begitu, saya melihat peranan pengundi muda amat luas dan tidak mustahil gelombang yang mereka cetuskan terutama di aplikasi Twitter dan TikTok mampu merubah lanskap politik negara.”

Jelasnya, golongan muda ada ‘bisa’ tersendiri namun tidak boleh selesa dengan ‘fyp’ di TikTok semata-mata. Ia dibuktikan dengan gelombang oleh pengundi luar bandar pada PRU-14 lalu.-AlHijrah Online


TAKZIAH KEPADA KELUARGA WIRA NEGARA – ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini menyampaikan ucapan takziah kepada keluarga Allahyarham Dr. Ali Noor Hassan, yang merupakan seorang petugas barisan hadapan Kementerian Kesihatan Malaysia (KKM).

“Saya ingin mengucapkan takziah kepada keluarga wira negara almarhum Dr. Ali Noor Hassan yang meninggal dunia disebabkan pendarahan dalam otak.

“Semoga isteri dan anak-anak almarhum tabah dan sabar atas ujian ini.

“Dengan sumbangannya sepanjang pandemik ini serta khidmat sosial beliau terutamanya dalam beberapa siri Ijtima’ Tabligh dalam negara, insya-Allah kita sentiasa mengharapkan ia adalah husnul khatimah,” kata Zulkifli melalui catatan di Facebook rasmi beliau.

Dr. Ali Noor pulang ke pangkuan Ilahi lewat malam kelmarin.

Ketua Pengarah Kesihatan, Tan Sri Dr Noor Hisham Abdullah memaklumkan Allahyarham seorang pegawai perubatan KKM yang amat disenangi oleh rakan-rakan sekerja, pesakit dan masyarakat setempat beliau. – AlHijrah Online


MASALAH “SLIPPED DISC” TIDAK HALANG TANGGUNGJAWAB MENGUNDI AWAL

JOHOR BAHRU: Biarpun dalam keadaan tidak sihat kerana mengalami masalah sakit tulang belakang atau slipped disc, namun seorang anggota polis tetap gigih menunaikan tanggungjawab untuk mengundi awal di Markas Pasukan Polis Marin (PPM) Wilayah Dua di Tampoi di sini hari ini.

Sjn/M Harudin Md Sari, 49, yang tiba di pusat pengundian itu pada 7.30 pagi tadi menjadi pengundi pertama di markas berkenaan bagi memilih calon mewakili suara mereka di Parlimen Pulai.

Beliau hadir pada awal pagi supaya dapat menyelesaikan tanggungjawab itu secepat mungkin sebelum memulakan tugasnya  di Bahagian Kejuruteraan di PPM Wilayah Dua hari ini.

“Saya sebenarnya tidak sihat kerana slipped disc akibat pernah terjatuh sebelum ini ketika bertugas, namun tetap kuatkan semangat untuk mengundi. Sebab itulah saya pilih datang awal supaya dapat selesai undi awal.

“Lagipun saya bertugas hari ini, jika lewat saya risau terlepas pula peluang untuk mengundi,” katanya ketika ditemui pemberita di pekarangan Markas Pasukan Polis Marin (PPM) Wilayah Dua di sini hari ini.

Katanya ini merupakan kali kedua dia mengundi di Markas PPM Wilayah Dua.

Dua pusat pengundian awal bagi PRK Parlimen Pulai di Balai Polis Kempas di Kempas dan Markas PPM Wilayah Dua, dibuka serentak pada 8 pagi tadi.

Proses pengundian awal hari ini melibatkan 927 pemilih terdiri daripada pegawai dan anggota polis dengan 46 orang daripadanya akan mengundi di pusat mengundi awal di Bilik Gerakan, Balai Polis Kempas, manakala 881 orang akan mengundi di Dewan Nusantara, Markas PPM Wilayah Dua.

PRK bagi Parlimen Pulai menyaksikan saingan tiga penjuru antara calon Pakatan Harapan (PH) Suhaizan Kaiat, calon Perikatan Nasional Zulkifli Jaafar dan calon Bebas Samsudin Mohamad Fauzi.

PRK Parlimen Pulai dan DUN Simpang Jeram dilaksanakan susulan kematian penyandangnya Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup pada 23 Julai lepas.

Bagaimanapun, tiada pengundian awal untuk kerusi Dewan Undangan Negeri (DUN) Simpang Jeram. — AlHijrah Online


LIMA PEMANDU KERETA MEWAH PANDU SECARA BAHAYA DIBEBASKAN DENGAN JAMINAN POLIS

KOTA TINGGI: Lima pemandu kereta mewah dikesan memandu secara berbahaya dengan memotong kenderaan lain secara melulu di Lebuhraya Senai-Desaru baru-baru ini, dibebaskan dengan jaminan polis.

Ketua Polis Daerah Kota Tinggi Supt Hussin Zamora berkata, polis telah selesai mengambil keterangan daripada kesemua pemandu terlibat semalam.

“Lima pemandu kereta mewah itu telah tampil memberikan keterangan pada Jumaat dan dibebaskan dengan jaminan polis,” katanya seperti dilapor media.

Semalam polis telah mengenal pasti lima pemandu kereta mewah jenis Lamborghini yang dikesan memandu secara melulu dan berbahaya di Lebuhraya Senai-Desaru.

Lima pemandu dan kenderaan masing-masing berjaya dikesan menerusi rakaman video yang dimuat naik oleh orang awam.

Rakaman tular itu memaparkan konvoi kereta mewah yang dipandu dalam keadaan berbahaya dengan memotong kenderaan lain secara melulu sehingga boleh menyebabkan kemalangan.

Kejadian tersebut berlaku di Lebuhraya Senai-Desaru dan pergerakan kenderaan adalah dari Senai menghala ke Bandar Penawar.

Kesemua pemandu terbabit yang dianggarkan berusia dalam lingkungan 44 hingga 64 tahun merupakan orang tempatan.

Kes disiasat di bawah Seksyen 42(1) Akta Pengangkutan Jalan (APJ) 1987 iaitu memandu secara melulu dan membahayakan.—AlHijrah Online


PEROKOK DAN PEMINUM ARAK DI TAMAN AWAM DI SELANGOR AKAN DIKOMPAUN

SHAH ALAM: Berkuatkuasa 30 Julai lalu, Selangor telah menguatkuasakan larangan merokok dan meminum arak di taman awam.

Menteri Besar Selangor, Datuk Seri Amirudin Shari berkata, pihaknya memberi tempoh tiga bulan untuk fasa mendidik orang awam dan sekiranya masih berdegil selepas tempoh itu, tindakan kompaun akan diambil.

“Kita akan mulakan dengan aktiviti pendidikan termasuk memasang papan tanda dan menasihati mereka yang telibat,” katanya selepas merasmikan Majlis Pelancaran Kempen Larangan Aktiviti Minum Arak dan Merokok, di Shah Alam.

Tambahnya peraturan baharu yang dilaksanakan itu diharap mampu melahirkan suasana yang lebih harmoni dan mewujudkan amalan hidup sihat dikalangan masyarakat.

Ujarnya juga sekiranya kempen larangan ini berkesan, kerajaan negeri bersedia mengkaji larangan yang sama di kawasan awam yang lain.

Selain itu katanya kerajaan negeri akan menghadkan penjualan dan pengeluaran lesen minuman keras di kedai serbaneka. — AlHijrah Online


POLIS SIASAT AL-QURAN DIBAKAR

KLUANG: Polis menyiasat laporan kejadian senaskah al-Quran dibakar di Tasik Taman Sri Impian, di sini, semalam.

Ketua Polis Daerah Kluang ACP Low Hang Seng berkata, pihaknya menerima laporan seorang wanita yang menjumpai senaskah al-Quran yang dibakar dan hanya tinggal cebisan ayat sahaja ketika sedang bersenam di tasik berkenaan, pada pukul 8.48 pagi.

“Polis sedang giat menjalankan siasatan kes ini dari pelbagai sudut dan menasihatkan orang ramai untuk tidak mensensasikan atau membuat sebarang spekulasi, agar tidak menimbulkan kegusaran kepada masyarakat,” katanya.

Tambahnya kes disiasat di bawah Seksyen 295 Kanun Keseksaan.

Orang ramai yang mempunyai sebarang maklumat mengenai kejadian itu boleh melaporkannya di mana-mana balai polis berhampiran atau menghubungi Ibu Pejabat Polis Daerah (IPD) Kluang menerusi talian 07-7784 222.–AlHijrah Online


PEKEBUN KECIL BOLEH TUNTUT INSENTIF PENGELUARAN GETAH (IPG)

KUALA LUMPUR, 8 Jun – Pekebun kecil boleh membuat tuntutan insentif pengeluaran getah (IPG) berdasarkan pengeluaran Mei tahun ini dari 1 hingga 30 Jun.

Pekebun kecil di bawah selian agensi kerajaan iaitu Lembaga Industri Getah Sabah (LIGS) dan Jabatan Pertanian Sarawak (JPS) boleh membuat tuntutan melalui agensi-agensi terbabit.

Lembaga Getah Malaysia (LGM) dalam satu kenyataan hari ini berkata bagi Mei tahun ini, harga purata peringkat ladang bagi getah sekerap ialah RM2.10 sekilogram bagi Semenanjung, RM1.70 sekilogram bagi Sabah dan RM2.00 sekilogram bagi Sarawak.

IPG teraktif bagi Mei 2016, dengan bayaran untuk getah sekerap di peringkat ladang (50 peratus kandungan getah kering) ialah 10 sen sekilogram bagi Semenanjung, 50 sen bagi Sabah dan 20 sen bagi Sarawak. LGM mengaktifkan IPG mulai Januari 2016 apabila harga purata bulanan SMR 20 FOB berada di paras RM5.50 sekilogram (kg) atau harga di peringkat ladang (farmgate) berada di paras RM2.20 sekilogram ke bawah.

BERNAMA


BAYI BARU LAHIR DITINGGAL DI GERAI MAKAN

LAHAD DATU: Seorang bayi lelaki yang baru dilahirkan ditemui ditinggalkan di sebuah gerai makanan di Batu 5, Jalan Tengah Nipah, Kampung Jaya Baru, di sini pagi semalam.

Bayi yang masih bertali pusat ditinggalkan dalam keadaan tidak berpakaian ditemui pemilik gerai ketika membuka gerainya pada jam 7 pagi.

Ketua Polis Daerah Lahad Datu ACP Rohan Shah Ahmad berkata, pemilik gerai yang berusia 30 tahun itu terus menghubungi polis sebelum pasukan anggota ke lokasi kejadian bagi menjalankan siasatan.

“Bayi itu dipercayai baru dilahirkan dengan berat 2.9 kilogram dan ditemui di atas gerai makanan tanpa sebarang pakaian.

“Bayi terbabit kemudian dibawa ke Hospital Lahad Datu menaiki ambulans bagi mendapatkan rawatan,” katanya.

Kes tersebut disiasat mengikut Seksyen 317 Kanun Keseksaan.—AlHijrah Online


TIGA BERADIK YATIM PIATU, IBU BAPA DAN ADIK BONGSU MAUT DI LPT1

KUANTAN: Tiga beradik yatim piatu sekelip mata selepas ibu bapa dan adik bongsu mereka maut dalam kemalangan di Kilometer 200 Lebuhraya Pantai Timur Fasa Satu (LPT1) hala timur, berhampiran Kampung Paya Bungor di sini hari ini.

Ketua Polis Daerah Kuantan ACP Wan Mohd Zahari Wan Busu berkata kejadian yang berlaku pada 4 petang, menyebabkan kontraktor Mohamad Shafiq Zailani, 33, dan isterinya Faeiznoor Mansor, 32, maut di tempat kejadian.

Anak lelaki pasangan itu Daryan Marwa yang berusia 10 bulan pula disahkan meninggal dunia semasa menerima rawatan di Hospital Tengku Ampuan Afzan (HTAA) di sini.

Tiga lagi anak pasangan itu Mohamad Danish Uqasha, sembilan; Dhia Medina, lima; dan Damiaa Melissa, dua; pula cedera ringan.

“Kemalangan dipercayai berlaku apabila pacuan empat roda dipandu Mohamad Shafiq dari Bandar Jengka di Maran menghala ke Kuantan terbabas lalu melanggar pokok di bahu jalan,” katanya menerusi kenyataan di sini hari ini.

Mohamad Shafiq berasal dari Felda Jengka Enam, Maran manakala semua mangsa yang lain beralamat di Felda Bukit Sagu di sini.

Wan Mohd Zahari berkata jenazah mangsa dibawa ke HTAA untuk bedah siasat yang akan dijalankan selepas saringan COVID-19 diperoleh.

Siasatan lanjut dijalankan mengikut Seksyen 41(1) Akta Pengangkutan Jalan 1987. –AlHijrah Online


POLIS BONGKAR MAKMAL PROSES HEROIN, RAMPAS DADAH RM5.78 JUTA

GEORGE TOWN: Polis membongkar makmal memproses dadah dan menahan dua lelaki tempatan bersama pelbagai jenis bahan terlarang itu bernilai RM5.78 juta dalam siri serbuan di Pulau Pinang pada Selasa dan Rabu lepas.

Pengarah Jabatan Siasatan Jenayah Narkotik (JSJN) Bukit Aman Datuk Seri Mohd Kamarudin Md Din berkata sepasukan polis JSJN Pulau Pinang melancarkan operasi sebelum berjaya menahan lelaki pertama berumur 46 tahun di Lebuh Raya Tun Dr Lim Chong Eu, pada 4 petang Selasa.

“Pihak polis pada mulanya mengekori kenderaan dipandu lelaki itu sebelum menahannya di kawasan lebuh raya terbabit dan hasil pemeriksaan tidak menemukan sebarang dadah bersama suspek, ekoran penahanan, kita menyerbu kawasan tempat letak kenderaan sebuah pasar raya di Alma, Bukit Mertajam dekat sini pada 8 malam hari yang sama.

“Di situ, polis menahan seorang lagi lelaki berumur 42 tahun dan susulan penahanan dua suspek terbabit, kami menyerbu sebuah kondominium mewah di Tanjung Tokong, di sini serta berjaya membongkar makmal memproses dadah jenis heroin di situ. Tiada suspek ditahan di rumah berkenaan,” katanya pada sidang akhbar di sini hari ini.

Beliau berkata dalam serbuan itu, polis merampas heroin base sebanyak 65.38 kilogram (kg), heroin (13.62 kg) dan serbuk kafein seberat 8.48 kg serta pelbagai peralatan untuk memproses dadah di situ yang kesemuanya bernilai RM5.78 juta.

Katanya, pada Rabu, polis membuat pemeriksaan lanjut di beberapa lokasi, namun tiada tangkapan atau rampasan dilakukan.

Mohd Kamarudin berkata berdasarkan siasatan awal, sindiket itu mendapatkan bekalan heroin base dari Thailand dan diseludup masuk melalui jalan darat sebelum mereka memproses heroin di kondominium terbabit untuk pasaran tempatan di sini.

Katanya, sindiket itu dipercayai aktif sejak awal tahun ini dan siasatan polis mendapati mereka berpindah-randah dari satu tempat ke lokasi lain bagi mengelak dikesan pihak berkuasa.

“Berdasarkan siasatan polis juga lelaki kedua yang ditahan itu mempunyai kepakaran untuk memproses heroin dan mereka menyewa di kondominium itu sejak tahun lepas untuk menjalankan kegiatan haram terbabit,” katanya.

Beliau berkata semua dadah yang dirampas itu boleh digunakan oleh 4.47 juta penagih dan polis kini giat mengesan rangkaian sindiket berkenaan yang dipercayai masih berada di sekitar negeri ini.

Menurutnya, ekoran penahanan dua lelaki yang tidak bekerja itu, polis turut menyita sebuah kereta  Toyota Estima bernilai RM70,000 dan kedua-dua suspek kini direman selama tujuh hari hingga 23 Ogos ini untuk membantu siasatan mengikut Seksyen 39B Akta Dadah Berbahaya 1952.

“Dua lelaki itu negatif dadah dan tiada rekod lampau, hasil operasi terbabit JSJN berjaya membongkar makmal memproses heroin dan sindiket penyeludupan heroin base dari Thailand ke Malaysia,” katanya.

— AlHijrah Online


LELAKI DITAHAN CAMPAK TIGA EKOR KUCING DARI TINGKAT 15

KUALA LUMPUR: Seorang lelaki tempatan ditahan semalam kerana disyaki melakukan penganiayaan dan khianat terhadap haiwan dengan mencampakkan tiga ekor kucing dipercayai milik jirannya dari tingkat 15 di sebuah apartment di Jalan PJS 8/9, Petaling Jaya.

Ketua Polis Daerah Petaling Jaya ACP Mohamad Fakhruddin Abdul Hamid berkata penahanan suspek lelaki berusia 44 tahun itu berdasarkan laporan polis yang diterima pihaknya, pada Isnin (17 Okt) lepas.

Beliau berkata laporan itu menyatakan suspek telah bertindak mencampakkan haiwan terbabit daripada tingkat kediamannya.

“Selain penahanan lelaki itu polis turut menemukan tiga ekor kucing yang tidak bernyawa bersamanya. Hasil siasatan awal mendapati, suspek mengaku terlibat dalam kes ini dengan membuang kucing-kucing milik jirannya itu dari kediamannya dari tingkat 15,” katanya dalam kenyataan hari ini.

Mohamad Fakhruddin berkata suspek kini direman selama empat hari bermula semalam dan kes disiasat mengikut Seksyen 428 Kanun Keseksaan kerana menganiaya dan khianat terhadap haiwan.–AlHijrah Online


AKTIVITI ‘DINE-IN’ DIBENARKAN MENGIKUT KELUASAN MEJA

KUALA LUMPUR: Kerajaan membenarkan aktiviti ‘dine-in’ di semua kawasan Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) bermula esok, 19 Februari.

Menteri Kanan (Keselamatan ) Datuk Seri Ismail Sabri Yaakob berkata, kebenaran tersebut tertakluk mengikut keluasan meja serta penjarakan fizikal satu meter.

“Mesyuarat bersetuju ketetapan tersebut bermula esok, dengan mengikut prosedur standard operasi dengan mengikut keluasan meja dan penjarakan fizikal,” katanya dalam sidang media hari ini.

Tambahnya, kerajaan mengambil kira rayuan daripada pelbagai pihak dengan harapan agar masyarakat dapat melakukan kawalan kendiri dengan mematuhi segala prosedur operasi standard (SOP) yang telah ditetapkan.

Terdahulu, PKP di Selangor, Kuala Lumpur, Johor dan Pulau Pinang telah dilanjutkan bermula esok hingga 4 Mac ini.–AlHijrah Online


TH: LAKSANA TRANSAKSI ELAK AKAUN DIKLASIFIKASI ‘TIDAK AKTIF’

KUALA LUMPUR: Awas, jika tiada sebarang transaksi dalam akaun Tabung Haji para pendeposit melebihi tujuh tahun berturut-turut mulai 2013, akaun berkenaan boleh dikategorikan sebagai tidak aktif atau berstatus dorman.

Demikian peringatan TH menerusi kenyataan yang dikeluarkan hari ini khusus buat pendeposit yang akaun mereka tidak aktif.

“Mana-mana pendeposit yang tidak melakukan sebarang transaksi melebihi tujuh tahun akan dikategorikan sebagai akaun dorman.”

TH bagaimanapun menjelaskan, simpanan yang terdapat dalam akaun dorman itu masih lagi boleh dituntut dan dibayar kepada pendeposit, apabila akaun tersebut diaktifkan semula dengan melakukan sekurang-kurangnya satu transaksi simpanan atau pengeluaran wang.

“Transaksi boleh dilakukan di 10,000 touch points TH sama ada melalui kaunter, dalam talian dan mesin ATM/CDM rakan strategik TH iaitu Bank Islam, Maybank, Bank Rakyat dan CIMB.”

TH turut mengingatkan para pendeposit supaya sentiasa aktifkan akaun masing-masing agar mereka terus menikmati manfaat menyimpan di TH, antaranya simpanan dijamin kerajaan, mendapat agihan keuntungan, zakat dibayar, patuh syariah, dikecualikan cukai dan turut serta dalam kempen simpan, daftar dan menang.

Sebarang pertanyaan berkaitan akaun tidak aktif atau sebarang perkhidmatan TH, orang ramai boleh berhubung terus dengan bahagian Khidmat Pelanggan (THCC) melalui talian 03-6207 1919. – AlHijrah Online / Ardi Herman Mohd Mardzi


AMALKAN KONSEP TABAYYUN SEBELUM KONGSI MAKLUMAT – PM ANWAR

IPOH: Amalan konsep tabayyun penting untuk menyemak atau memeriksa sesuatu perkara sebelum disebarkan kepada individu lain, kata Perdana Menteri Datuk Seri Anwar Ibrahim.

Beliau berkata amalan itu relevan, bagi memastikan penyebaran maklumat khususnya di media sosial dilakukan penuh berhemah dan berintegriti, kerana dunia tanpa sempadan menjadikan perkongsian dan penyebaran maklumat dilakukan dalam kiraan detik sahaja.

“Yang benar dan salah bercampur-baur dalam dunia maya, sehingga adakalanya menimbulkan bibit persengketaan yang mampu menggugat ketenteraman dan keharmonian hidup rakyat berbilang kaum.

“Sama-samalah kita mengamalkan konsep tabayyun sekali gus dapat membantu mengekalkan kestabilan negara dan keharmonian dalam kalangan rakyat selain mengelak gejala fitnah,” katanya dalam ucapan perasmian pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah, Meru Raya hari ini.

Teks ucapan beliau dibacakan oleh Timbalan Perdana Menteri Datuk Seri Fadillah Yusof, yang merasmikan majlis tersebut bagi pihaknya.

Turut hadir Menteri Komunikasi dan Digital Fahmi Fadzil, yang juga Pengerusi Jawatankuasa Induk Sambutan Hari Kebangsaan dan Hari Malaysia 2023.

Hadir sama Menteri Besar Perak Datuk Seri Saarani Mohamad, Menteri Dalam Negeri Datuk Seri Saifuddin Nasution Ismail, Menteri Pembangunan Kerajaan Tempatan Nga Kor Ming dan Ketua Pegawai Eksekutif Pertubuhan Berita Nasional Malaysia Roslan Ariffin.

Anwar berkata dengan mengamalkan konsep tabayyun, secara tidak langsung ia melatih individu supaya lebih berhati-hati dalam membuat sesuatu kesimpulan.

Sementara itu beliau berkata permasalahan rakyat, yang saban hari terpaksa bergelut dengan peningkatan kos sara hidup, kini sedang ditekuni secara menyeluruh.

Justeru Perdana Menteri berkata dalam membantu rakyat mendepani situasi itu, kerajaan telah mengambil langkah proaktif memastikan kehidupan rakyat berada di tahap yang selesa, melalui pelbagai inisiatif.

Beliau berkata segala inisiatif oleh kerajaan hari ini dirancang dengan teliti, untuk memastikan tiada rakyat yang ketinggalan dalam mengecapi kesejahteraan dan terus terpelihara kebajikannya.

“Antaranya inisiatif kos sara hidup dan bantuan Sumbangan Tunai Rahmah bagi memastikan bebanan rakyat dapat dibantu.

“Kerajaan juga mengambil langkah serampang dua mata untuk menambah pendapatan keluarga miskin tegar dan B40, pada masa yang sama berusaha untuk menyelesaikan masalah ekonomi harian melalui Inisiatif Pendapatan Rakyat (IPR).

“Sekurang-kurangnya 100,000 peserta daripada isi rumah miskin tegar, miskin dan B40, akan dibantu menerusi inisiatif ini,” katanya. –AlHijrah Online


ANWAR MAHU PEMASANGAN PAPAN IKLAN BAHARU PAPAR WAJAHNYA, MALAYSIA MADANI DIHENTIKAN

ALOR SETAR: Perdana Menteri Datuk Seri Anwar Ibrahim mengarahkan pemasangan papan iklan (billboard) baharu yang memaparkan wajah dirinya dan Malaysia MADANI yang menggunakan peruntukan kerajaan dihentikan serta-merta.

Beliau berkata pemasangan papan iklan itu tidak mendapat persetujuan serta kelulusannya, dan beliau mahukan supaya peruntukan bagi pemasangan papan iklan berkenaan dimanfaatkan kepada tujuan lain demi kepentingan rakyat.

Bagaimanapun katanya bagi papan-papan iklan yang telah siap dan dipasang, termasuk di tepi-tepi jalan, ia boleh dikekalkan.

“Saya datang dalam perjalanan ke Alor Setar, dan semalam beritahu tentang billboard Anwar dan MADANI itu di seluruh negara, ini tidak mendapat persetujuan dan kelulusan saya.

“Saya sudah beritahu tidak payah belanja ini, dijawab oleh jabatan yang berkenaan bahawa peruntukan ini peruntukan lama dan oleh kerana pertukaran Perdana Menteri dan kerajaan (maka) ia dipindahkan,” katanya ketika ditemui pemberita pada Majlis Rumah Terbuka Malaysia MADANI di sini hari ini.

Anwar berkata beliau faham mengenai perkara itu, namun berpandangan peruntukan itu boleh digunakan untuk tujuan lain, dan beliau mahukan supaya semua pengeluaran papan iklan baharu bagi tujuan itu dihentikan bagi mengelak pembaziran.

Jelasnya perkara itu tidak boleh diteruskan bagi menunjukkan pendirian sebenar Kerajaan MADANI, dan beliau meminta supaya ia dihormati.

“Pegawai yang terlibat itu mungkin merasakan ini hanya meneruskan dasar yang sedia ada, jadi saya tak salahkan, kebetulan saya tidak dimaklumkan dan saya tidak boleh memberi keputusan (ketika itu).

“Oleh kerana saya sudah dimaklumkan, saya tidak mahu dana kerajaan digunakan untuk buat billboard besar-besar, cukuplah yang ada tetapi tidak boleh diteruskan,” katanya.

Sementara itu dalam sesi temu bual secara langsung bersama Bernama TV di majlis sama, Perdana Menteri berkata Kedah mempunyai potensi untuk berkembang bersama negeri-negeri lain jika dapat diuruskan dengan baik.

“Kedah ini dikenali sebagai Jelapang Padi dan kita ada Kulim Hi-Tech Park, pelaburan baru, (kemudian) usaha kita untuk membina pelabuhan di Sanglang itu akan diteruskan, dan juga tentang Kedah serta Perlis untuk bina pelabuhan selain lintasan pelabuhan darat yang sedang direncanakan.

“Ia akan mengangkat kedudukan Kedah, Perlis bersama Pulau Pinang dan Perak tentunya sebagai negeri yang lebih maju dan potensinya besar, tetapi ia harus diurus dengan baik serta ada kerjasama yang rapat dan mantap antara (kerajaan) negeri dan Persekutuan,” katanya. –AlHijrah Online


INDIA: TRAKTOR TERBALIK, SEKURANG-KURANGNYA 26 MAUT

NEW DELHI: Sekurang-kurangnya 26 orang, termasuk kanak-kanak dan wanita, terbunuh apabila sebuah trolly tractor terbalik dan terjunam ke dalam kolam di Uttar Pradesh, utara India, lapor Agensi Anadolu memetik pegawai pada Sabtu.

Pegawai pentadbiran daerah Vishak G Iye berkata nahas berlaku di daerah Kanpur Nagar lewat Sabtu apabila traktor yang menarik troli dinaiki mangsa terbalik dan terjunam ke dalam kolam.

Beliau berkata kenderaan yang membawa penumpang itu dalam perjalanan pulang dari sebuah kuil dan mangsa yang cedera sedang dirawat di hospital.

Sementara itu Ketua Menteri Uttar Pradesh Yogi Adityanath berkata pegawai kanan telah diarahkan ke lokasi kejadian untuk misi bantuan dan menyelamat.

Perdana Menteri Narendra Modi turut dukacita dengan nahas itu, menurut pejabat perdana menteri.

“Takziah kepada semua yang kehilangan orang tersayang. Doa saya bersama mereka yang cedera. Pentadbiran tempatan menyediakan semua bantuan sewajarnya kepada mereka yang terjejas,” kata Modi.

Kerajaan turut mengumumkan pemberian pampasan kepada waris mangsa yang meninggal dunia dan cedera.–AlHijrah Online


KORONAVIRUS: PENAMBAHAN KES, PELANCONG WUHAN DIDAPATI POSITIF

PUTRAJAYA: Seorang lagi pelancong dari Wuhan, China disahkan positif koronavirus oleh Kementerian Kesihatan Malaysia (KKM).

Ini menjadikan jumlah keseluruhan positif sebanyak 15 kes.

Menterinya, Datuk Seri Dr Dzulkefly Ahmad berkata, pelancong wanita berusia 59 tahun itu disahkan positif semalam.

“Dia dimasukkan ke Hospital Permai Johor Bahru,” katanya.

Menurutnya, turut dimasukkan ke wad isolasi, suami kepada wanita itu.

“Walaupun dia tidak menunjukkan sebarang gejala, kita tempatkan di wad isolasi sementara menunggu keputusan ujian saringan,” katanya.

Beliau berkata, pasangan itu bersama anak dan menantunya tiba di Singapura pada 17 Januari lalu sebelum memasuki Johor Bahru pada 21 Januari.

“Dia mula mengalami gejala demam pada 26 Januari. Mereka sekeluarga dijadualkan pulang ke Wuhan pada Selasa lalu, bagaimanapun menangguhkan perjalanan.

“Hanya anak lelaki dan menantunya pulang,” katanya pada sidang media perkembangan wabak koronavirus di sini hari ini. — SINAR HARIAN


28 MASJID WARISAN DI MELAKA TIDAK TEPATI ARAH KIBLAT

MELAKA: Majlis Agama Islam Melaka (MAIM) mengesan 28 masjid warisan yang sudah berusia lebih 100 tahun di negeri itu tidak menepati arah kiblat sebenar.

Mufti Negeri Datuk Abdul Halim Tawil berkata, ia berikutan penentuan arah kiblat yang dilakukan sebelum ini hanya bergantung kepada pengiraan tradisional berdasarkan cerapan dan matahari semata-mata.

Katanya, perkara tersebut bagaimanapun berjaya dikenal pasti menerusi pemeriksaan secara berperingkat yang dilakukan Jabatan Mufti Melaka serta Jabatan Ukur dan Pemetaan sejak empat tahun lalu.

Ujarnya, berdasarkan semakan dilakukan, arah kiblat 28 daripada 55 buah masjid warisan tersasar melebihi antara tiga hingga 18 darjah dari arah sebenar.

“Kita mendapati kira-kira 50 peratus daripada masjid yang kita semak, arah kiblatnya melebihi tiga darjah dan ada yang mencecah hingga 18 darjah tersasar dari arah kiblat sebenar.

“Justeru, kita memberi penjelasan kepada masyarakat dan kemudian membetulkan arah kiblat sedia ada dengan cara paling cepat kerana kita nampak ia jelas tersasar.

“Bukan bererti orang dulu salah tetapi ketika itu, berkemungkinan tiada badan yang mengawal, teknologi canggih seperti kompas dan sebagainya,” katanya dalam sidang media selepas Majlis Penyerahan Sijil Arah Kiblat dan Penarafan Bintang Stesen Minyak PETRONAS Melaka di Semabok, hari ini.

Mengulas lanjut, Abdul Halim berkata, antara 28 masjid warisan terbabit yang sudah diperbetulkan arah kiblatnya ialah Masjid Al Abrar Semabok, Masjid Kampung Hulu, Masjid Kampung Keling, Masjid Kampung Duyong dan Masjid Serkam.

“Jawatankuasa Fatwa memutuskan mana-mana arah kiblat jika kadar terpesong di bawah tiga darjah adalah dimaafkan dengan alasan ia masih menghala ke Baitullah. Namun, jika arah itu tersasar lebih daripada tiga darjah, ia berkemungkinan menghala ke Afrika Utara dan sebagainya, maka perlu dibetulkan,” katanya.

Sementara itu, berliau berkata pihaknya menerima permohonan daripada lebih 150 premis dan 80 buah rumah untuk melakukan pemeriksaan semula arah kiblat.

Orang ramai yang berminat untuk mendapatkan perkhidmatan tersebut akan dikenakan caj RM100 manakala premis perniagaan, surau dan masjid pada kadar RM200.—AlHijrah Online


Penduduk persoal sikap pemilik anjing

SEREMBAN – Kontroversi kematian beberapa ekor anjing di depan  masjid di Taman Lavender Heights di sini terus  hangat  selepas pengerusi masjid berkenaan dikaitkan dengan kejadian tersebut.

Ekoran daripada tindakan pihak tertentu yang mengaitkan pengerusi  masjid tersebut, penduduk di taman perumahan berkenaan bangkit mempertahankan Mohd Asna Amin,  Pengerusi Masjid Taman Lavender Heights.

Sinar Harian melaporkan, penduduk sanggup dipenjarakan demi mempertahankan  Mohd Asna Amin yang dikaitkan dengan kematian beberapa ekor anjing dipercayai akibat diracun, baru-baru ini.

“Jika pengerusi masjid kami dipenjarakan, saya juga akan ikut bersama.

Bahkan semua penduduk taman perumahan ini minta untuk dipenjarakan sama,” kata salah seorang penduduk, Datuk Seri Abdul Rahim  di hadapan kira-kira 200 penduduk taman berkenaan pada sesi dialog antara penduduk dan pihak berkuasa di Senawang semalam.

Turut hadir ialah Ketua Polis Daerah, Asisten Komisioner Thiew Hock Poh dan Pengarah Jabatan Perkhidmatan Veterinar negeri, Dr Nik Hamidah Nik Husin.

Abdul Rahim yang juga bekas Ketua Setiausaha Kementerian Dalam Negeri berkata, isu anjing liar di kawasan perumahan tersebut semakin serius, ditambah pula dengan sikap penduduk yang membela sehingga tiga ekor anjing.

Katanya, selama 10 tahun tinggal di perumahan tersebut, beliau dan isteri sering diancam anjing liar semasa berjoging. Malah haiwan peliharaan penduduk seperti arnab dan kucing juga sering mati dipercayai dibunuh anjing liar yang berkeliaran.

Beliau kesal dengan sikap  sesetengah penduduk yang tidak bertimbang rasa dan dan membuat laporan polis seolah-olah anjing mereka saja yang mati.  Padahal ada juga kucing penduduk yang mati dikerjakan anjing.

“Rumah dan masjid kami dimasuki dan dicemari najis anjing, adakah nasib kami terbela? Kami tak kisah kalau mereka bela anjing di dalam rumah atau anjing mereka bising dan menyalak tetapi ada anjing yang menyerang dan mengancam keselamatan penduduk walaupun aduan telah banyak kali dibuat,” katanya.

Sementara itu, wakil Majlis Perbandaran Seremban (MPS) berkata, pihaknya telah menangkap 8,000 ekor anjing liar di sekitar Seremban pada tahun 2016 dan 4,000 ekor lagi pada 2017 melalui dua syarikat yang dilantik menjalankan kerja-kerja tersebut.

Bagaimanapun, operasi terpaksa dihentikan pada Julai 2017 sehingga kini selepas ada pihak mempertikaikan kuasa MPS menangkap dan melupuskan haiwan berkenaan.

Terdahulu, Mohd Asna yang merupakan Pengerusi Masjid Ibnu Khaldun Lavender Heights disiasat polis selepas seorang penduduk membuat laporan mendakwa tiga ekor anjing termasuk seekor miliknya mati akibat diberi racun awal bulan ini.

Beliau menjadi sasaran kecaman selepas perbualannya dengan penduduk berhubung isu anjing di perumahan itu menerusi aplikasi WhatsApp tular, baru-baru ini.


ISRAEL SERANG SASARAN HAMAS DI GAZA

GAZA CITY:  Rejim zionis Israel semalam melancarkan serangan udara ke atas beberapa sasaran Hamas di Gaza.

Agensi berita Anadolu memetik sumber melaporkan sasaran milik sayap tentera Hamas, Briged Izz ad-Din al-Qassam di Khan Younis dibedil peluru berpandu jet Israel.

Setakat ini, tiada pihak terkorban, demikian menurut  penilaian awal sumber tempatan.

Tentera rejim mendakwa serangan udara itu dilakukan sebagai serangan balas roket yang dilancarkan dari Gaza ke Israel. — Terjemahan AlHijrah Online


AS KENAKAN SEKATAN TERBAHARU TERHADAP IRAN

WASHINGTON: Kerajaan Amerika Syarikat (AS) pada Jumaat mengenakan sekatan baharu terhadap Iran, beberapa hari selepas serangan peluru berpandu Iran yang menyasarkan tentera AS di Iraq, lapor agensi berita Xinhua.

Langkah terbaharu itu termasuk sekatan ke atas pembuatan logam dan sektor ekonomi Iran yang lain, kata Setiausaha Perbendaharaan Amerika Steven Mnuchin kepada wartawan pada taklimat media di Rumah Putih.

Mnuchin berkata Perbendaharaan juga telah mengenal pasti lapan pegawai kanan Iran.

Presiden Donald Trump dalam ucapannya pada Rabu berkata “AS akan segera mengenakan sekatan tambahan terhadap sektor ekonomi rejim Iran.

Pentagon berkata Iran telah melancarkan 16 peluru berpandu terhadap dua pangkalan tentera di Iraq yang menempatkan askar AS dan pasukan gabungan, awal minggu ini.

Pengawal Revolusi Islam Iran (IRGC) mendakwa bertanggungjawab ke atas serangan itu, sebagai serangan balas terhadap kematian komander tertinggi tentera elit Iran Qasem Soleimani.


TENTANG ARAK – ZULKIFLI

Oleh Senator Datuk Dr Zulkifli Mohamad Al-Bakri

Pandangan saya tentang arak adalah konsisten tanpa sebarang kompromi. Ianya adalah haram di sisi Islam. Ini berdasarkan firman Allah SWT:

يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ

Maksudnya: “Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.” Surah al-Maidah (90)

Anda boleh merujuk penulisan-penulisan saya berkenaan arak semasa menjadi Mufti Wilayah Persekutuan. Teguran dan nasihat saya adalah tulus ikhlas dari hati dan bukan memilih-milih. Arak atau minuman beralkohol bukan sahaja dilarang dalam Islam, malah ianya digambarkan dengan keburukan dan bahayanya dalam agama Hindu, Buddha, Kristian, Sikh dan lain-lain. Apalah erti kehidupan kita jika masing-masing tidak berpegang teguh dengan nilai-nilai yang diajarkan dalam agama?

Tragedi kemalangan jalanraya akibat mabuk bukanlah asing dalam dada akhbar di Malaysia. Ia akan kekal menjadi igauan ngeri rakyat Malaysia jika hal ini tidak diteliti dengan baik.

Berhubung surat yang tersebar berkenaan kilang arak yang dibenarkan beroperasi semasa Perintah Kawalan Pergerakan tersebut, umum sudah mengetahui natijahnya. Cuma, saya amat berharap ianya tidak lagi berlaku.

Mengapa saya tidak membuat apa-apa ulasan? Mereka yang mengenali saya sejak menjawat jawatan Mufti Wilayah Persekutuan 6 tahun lalu, pasti faham akan sikap saya. Apabila Imam al-Syafie ditanya berkenaan suatu perkara, adakalanya beliau diam sejenak dan berfikir. Dikatakan kepadanya: “Tidakkah kau mahu menjawab?” Beliau membalas:

حَتَّى أَدْرِيَ الْفَضْلُ فِي سُكُوتِي أَوْ فِي الْجَوَابِ

Maksudnya: “Sehingga aku tahu kebaikan itu pada diamnya aku atau pada jawapanku.”

Hal ini bukan sahaja menggambarkan kebijaksanaan Imam al-Syafie dalam berfatwa, bahkan seni komunikasi ini juga boleh diterima pakai dalam apa jua keadaan yang sesuai. Tambahan pula sekarang, sepatah jawapan sahaja sudah boleh diandaikan kepada 1001 kefahaman.

Justeru, apabila semua sudah mengetahui pendirian saya tentang arak, fahamlah bahawa apa sahaja berkaitan dengannya, saya tetap dengan tegas menolaknya.

Saya juga amat tidak selesa untuk menjawab bagi pihak kementerian lain. Boleh jadi jawapan saya tepat atau salah. Malah, saya juga tidak mengetahui adakah apa yang saya fahami, benar-benar seperti yang dikatakan orang atau sebaliknya.

Soalan-soalan yang berbaur kontroversi atau bertujuan melaga-lagakan saya dengan sesiapa sahaja, itulah yang terutamanya saya elakkan. Ini kerana, kalau saya tergesa-gesa menjawabnya, boleh jadi ia menjatuhkan maruahnya. Inilah antara pesan guru saya Syeikh Al-‘Allamah Dr. Muhammad Muhammad Al-Mukhtar Al-Syanqiti.

Saya mengambil kecaknaan sebarang bentuk nasihat dan cadangan dari semua pihak terutamanya Ashab al-Samahah para Mufti, cendekiawan Islam dan sesiapa sahaja. Nasihat itu akan saya semat pada hati sanubari ini dan cuba mencari jalan yang terbaik dalam menyelesaikannya. Terima kasih semua.

Saya doakan semoga kita semua saling nasihat menasihati sesama kita. Saya juga sedia mendengarnya mengikut kapasiti dan kemampuan yang saya ada dalam melaksanakan amanah yang cukup besar ini. Jazakumullahu khairal jaza’. — AlHijrah Online

Penulis adalah Menteri di Jabatan Perdana Menteri (Hal Ehwal Agama)

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


46 LOKASI TANAH RUNTUH DI SELANGOR DAN KL, 9 TAHAP KRITIKAL

KUALA LUMPUR: Jabatan Mineral dan Geosains Malaysia (JMG) melaporkan sebanyak 46 lokasi tanah runtuh di Selangor dan Kuala Lumpur dengan sembilan daripadanya dikategorikan pada tahap kritikal, setakat hari ini.

Menurut Laporan Kejadian Tanah Runtuh Monsun Timur Laut yang dikeluarkan jabatan tersebut sembilan lokasi tanah runtuh itu melibatkan dua lokasi di Kuala Lumpur iaitu Kampung Palimbayan, Sungai Penchala dan Taman Duta, Seri Duta.

Selebihnya adalah di Selangor iaitu Taman Nusa, Subang; Apartment Teratai, Selayang; Jalan Bunga Anggerik, Taman Melawati; Jalan Melati 7, Taman Seri Melati; Kampung Sepakat, Batu 16, Rawang; Jalan Saidina Hamzah, Kampung Bukit Sungai Puteh, Ampang; dan Jalan Haji Abdul Latif, Kampung Bukit Kapar, Klang.

Bagaimanapun, kesemua kawasan kritikal itu termasuk 37 lagi lokasi tanah runtuh telah diambil tindakan oleh pihak berkuasa tempatan (PBT) berkaitan dan JMG juga membuat penilaian serta menjalankan pemantauan berterusan di tapak kejadian tanah runtuh berkenaan.

Laporan tersebut turut memaklumkan 10 lagi tapak kejadian tanah runtuh sedang dalam tindakan secara berperingkat mengikut keutamaan antaranya membabitkan kawasan di Taman Keramat dan Jalan Kia Peng, di sini.

Selain itu di Selangor melibatkan kawasan antaranya Taman Zooview; Riverdale Park Apartment, Ampang; Jalan Wangsa 1; Taman Melur, Ampang; Kampung Sungai Kelambu, Banting; Ukay Perdana, Ulu Klang; Jalan Selayang-Rawang; Jalan Banglo, Batu Arang.—AlHijrah Online


Bhashan Char ‘pulau maut’ buat pelarian Rohingya

GOMBAK – Koordinator Hal Ehwal Strategik Free Rohingya Coalition, Maung Zarni menyifatkan tindakan memindahkan pelarian berkenaan ke pulau Bhashan Char sebagai “sengaja” meletakkan mereka di dalam bahaya.

Kenyataan itu dikeluarkan ekoran keengganan 100 ribu
pelarian Rohingya di Bangladesh untuk berpindah ke pulau berlumpur tersebut
yang terletak berdekatan Teluk Bengal kerana ia tidak selamat untuk didiami,
malah berdepan risiko nyawa.

Beliau ditemui media selepas menghadiri program “International Symposium On the Path to Justice for the Rohingyas” di Universiti Islam Antarabangsa Malaysia, hari ini.

Menurut beliau, 60 peratus kawasan pulau itu berisiko untuk tenggelam khususnya pada musim monsun.

Lebih dahsyat lagi, kem penempatan baharu itu dibina dengan menara kawalan dilengkapi anggota keselamatan bersenjata. Ia tidak ubah seperti kem Uighur di Xinjiang, China, katanya lagi.

Ketika ini, PBB sedang merangka pelan bagi membantu Bangladesh
merealisasikan pemindahan tersebut.

Memetik laporan media antarabangsa, Dhaka akan memulakan
proses pemindahan pelarian ke pulau Bhashan Char bermula 15 April depan.


POLIS BURU LELAKI CONTENG TEMBOK MASJID, HINA NABI

SUNGAI PETANI: Polis sedang memburu seorang lelaki bertindak menconteng tembok pagar Masjid Andalusia Bandar Laguna, Merbok di sini, dengan tulisan mempersendakan agama Islam.

Ketua Polis Daerah Kuala Muda ACP Zaidy Che Hassan berkata, pihaknya menerima laporan berhubung kejadian yang dipercayai berlaku pagi semalam.

“Selepas meneliti rakaman video yang diberi pengadu, didapati lelaki tersebut bertindak menconteng tembok masjid dengan perkataan menghina agama Islam termasuk Nabi Muhammad SAW.

“Namun tulisan itu telah dipadamkan dan dinding tersebut telah dicat semula,” katanya hari ini.

Zaidy meminta orang awam untuk tidak membuat andaian yang boleh menganggu sensitiviti masyarakat pelbagai kaum di negara.

Bagaimanapun motif kejadian itu masih disiasat.–AlHijrah Online


ISRAEL HALANG PEMAIN PASUKAN BOLASEPAK GAZA

GAZA CITY: Rejim Israel menafikan permit perjalanan kepada pemain dalam pasukan bolasepak Gaza yang akan menyertai perlawanan menentang kelab lawan dalam sebuah kejohanan bolasepak di Tebing Barat.

Pasukan Khadamat Rafah
dijadualkan menentang Balata FC di Tebing Barat pada Rabu ini.

Namun tanpa permit
perjalanan dari Israel, perlawanan itu tidak mungkin berlangsung seperti
dijadualkan.

“Kami fikir ini bukti jelas kezaliman Israel, tetapi di pihak kami akan tetap membangkitkan hal ini kepada FIFA (Persekutuan Bolasepak Antarabangsa) di setiap peringkat.

“Kami berkeras yang ini hak kami dan akan mencuba sedaya upaya bagi memastikan pasukan ini meneruskan perlawanan,” kata Pengerusi Persatuan Bolasepak Palestin, Jibril Rajoub kepada agensi berita Associated Press.

Halangan kepada pasukan bolasepak Palestin itu menyerlahkan cabaran harian yang terpaksa dilalui warga Gaza di bawah kepungan rejim Israel sejak 2007.

Bermodalkan alasan keselamatan, Israel mengehadkan pergerakan warga Palestin di Gaza, termasuk pelajar dan pesakit, yang perlu memohon permit perjalanan dari wilayah terkepung itu ke Tebing Barat.

Pusingan pertama perlawanan akhir diadakan di Gaza pada awal tahun ini dan perlawanan pusingan kedua, yang telah ditangguhkan sejak dua bulan lalu kerana masalah permit perjalanan pemain, dijadualkan pada Rabu ini.

Pemenang bagi
perlawanan akhir itu akan meneruskan persaingan di Liga Kejuaraan Asia. —
Agensi


PENERBANGAN HAJI PERTAMA PADA 31 MEI – IDRIS AHMAD

BUKIT GANTANG: Penerbangan pertama jemaah haji Malaysia ke Mekah dijadualkan pada 31 Mei ini, kata Menteri di Jabatan Perdana Menteri (Hal Ehwal Agama) Senator Datuk Idris Ahmad.

Beliau berkata segala persiapan bagi urusan tersebut berjalan lancar dan pihaknya sedang menunggu jemaah menjawab surat tawaran yang dihantar Lembaga Tabung Haji (TH) pada 24 April lepas.

“Jemaah yang menerima tawaran itu hendaklah membuat persiapan seperti menyediakan pasport antarabangsa, lengkap vaksin dan mempunyai kesihatan yang baik,” katanya dalam sidang media pada Rumah Terbuka Sempena Hari Raya Aidilfitri 2022 di Kampung Sungai Petai hari ini.

Dilaporkan kuota jemaah haji Malaysia adalah seramai 14,306 orang tahun ini.

Idris berkata jumlah jemaah yang akan menyertai penerbangan pertama dan terakhir sedang dibuat penjadualan semula oleh TH dan beliau menyerahkan perkara itu kepada kebijaksanaan agensi tersebut untuk menguruskannya.

“Pihak TH sedang menunggu mungkin ada jemaah yang menolak tawaran dan TH akan memberikan keutamaan kepada jemaah yang lain,” katanya dan menambah pengurusan haji tahun ini agak mencabar namun yakin TH mempunyai pengalaman dan keupayaan untuk mengendalikannya.

Mengenai rayuan kuota haji, Idris berkata beliau akan membawa surat rayuan daripada Perdana Menteri Datuk Seri Ismail Sabri Yaakob untuk diserahkan kepada Raja Salman Abdulaziz dalam masa terdekat.

Selain itu, Idris berkata pihaknya menyerahkan kepada pihak berkuasa agama untuk membuat siasatan mengenai kes tokoh agama didakwa berjoget di kelab malam.

“Saya tidak berani komen kerana benda itu tak pasti. Biar pihak berkuasa siasat,” katanya ketika diminta pemberita mengulas klip video yang kononnya memaparkan seorang tokoh agama dan penasihat sultan sedang berhibur di sebuah kelab malam.


HORMATI KETETAPAN MASJID KEKANG COVID-19

YAN: Semua pihak harus menghormati garis panduan ditetapkan pihak pengurusan Masjid Putra, Putrajaya yang mematuhi ketetapan prosedur operasi standard (SOP) Majlis Keselamatan Negara (MKN) dalam mengekang penularan COVID-19.

Menteri di Jabatan Perdana Menteri (Hal Ehwal Agama) Senator Idris Ahmad berkata, pihak masjid mempunyai kuota yang ditetapkan bagi kehadiran jemaah solat Fardhu dan Jumaat di masjid tersebut.

“Disiplin dia, termasuk saya sendiri sebagai menteri, saya perlu memaklumkan kepada pegawai saya untuk mendaftarkan diri untuk pergi solat di masjid.

“Bidang kuasa ini, walaupun telah diluluskan oleh Majlis Keselamatan Negara (MKN) dan Kementerian Kesihatan (KKM), tapi apabila melibatkan hal agama, kita perlu merujuk pihak berkuasa tempatan (PBT) serta Ketua Agama Negeri, Duli Yang Maha Mulia Sultan,” katanya selepas meninjau kesan banjir di Pusat Rekreasi Titi Hayun, di sini hari ini.

Semalam tular sebuah video mendakwa terdapat jemaah solat Jumaat tidak dibenarkan masuk selepas pihak pengurusan Masjid Putra, Putrajaya menutup pintu pagar utama.

Bagaimanapun, Masjid Putra dalam kenyataan hari ini memaklumkan pihak masjid memperuntukkan sejumlah kuota kepada jemaah tetap yang sudah mendaftar lebih awal serta menetapkan masa untuk hadir ke masjid bagi memudahkan pihak pengurusan memastikan had jemaah mengikut kebenaran.—AlHijrah Online


Bouteflika sah letak jawatan

ALGERIA, 3 April – Presiden Algeria Abdelaziz Bouteflika
semalam mengumumkan peletakan jawatannya berkuatkuasa serta merta, susulan
protes besar-besaran rakyat negara itu yang mahukan muka baru sebagai pemimpin.

Bouteflika, 82, memegang tampuk pemerintahan selama lebih dua
dekad, namun beliau dilihat gagal menjalankan tanggungjawabnya sebagai pemimpin
berikutan masalah kesihatan yang kronik, malah beliau juga jarang kelihatan di
khalayak umum sejak mengalami strok pada 2013.

Susulan peletakan jawatan Bouteflika, perlembagaan Algeria
menyatakan, speaker Parlimen akan dilantik menjadi pemangku presiden untuk
tempoh 90 hari bagi melaksanakan pilihan raya presiden.

Peletakan jawatan Bouteflika yang dimaklumkan kepada Majlis
Perlembagaan itu, diumumkan beberapa jam selepas pasukan tentera mendesak
pengunduran presiden berkenaan, sekali gus menolak kenyataan pejabat presiden
yang sebelum ini memaklumkan Bouteflika hanya akan meletak jawatan sebelum
mandatnya berakhir pada hujung bulan ini.

Pengumuman peletakan jawatan Bouteflika mencetuskan
kegembiraan rakyat yang keluar beramai-ramai bagi meraikan ‘kemenangan’
tersebut di seluruh pelusuk negara.

Sinar Harian memetik laporan Press Tv menyebutkan protes
besar-besar rakyat Algeria bermula Februari lalu, apabila Bouteflika
mengumumkan hasrat meneruskan pemerintahannya bagi penggal kelima.

Dalam usaha menenangkan kemarahan rakyat, Bouteflika menarik
balik keputusannya untuk bertanding, namun ia gagal memuaskan hati rakyat yang
tetap mahu beliau melepaskan jawatan presiden.

Rata-rata penunjuk perasaan menentang sistem politik negara
yang didominasi veteran perang menuntut kemerdekaan dari Perancis sekitar tahun
1954-1962, termasuklah Bouteflika.

Pihak pembangkang pula mendakwa, jawatan Bouteflika sebagai
presiden dikekalkan dengan tujuan untuk melindungi golongan elit tertentu.


COVID-19: TV ALHIJRAH UNDANG SEMUA BACA SURAH YASIN SETIAP HARI

KUALA LUMPUR: Bermula Khamis ini, TV AlHijrah mengambil inisiatif menyiarkan bacaan surah Yasin, sebagai doa dan ikhtiar memohon kepada Allah agar negara dijauhi virus COVID-19.

Menurut Ketua Pegawai Eksekutifnya, Namanzee Harris, bacaan surah Yasin akan disiarkan dua kali setiap hari (pagi dan petang) di saluran itu, juga bersiaran serentak di platform Facebook TV AlHijrah.

Para penonton turut diundang bersama membaca surah Yasin yang akan disiarkan pada setiap hari jam 6.30 pagi dan 8.30 malam (Isnin, Selasa dan Jumaat) serta 7.30 malam (Khamis).

Menteri di Jabatan Perdana Menteri (Agama), Senator Datuk Dr Zulkifli Mohamad Albakri dijadual melancarkan inisiatif terbaharu TV AlHijrah itu, dengan bacaan secara langsung menerusi program bual bicara pagi Assalamualaikum, Rabu ini.

Turut serta dalam pelancaran tersebut, Namanzee sendiri serta anggota pengurusan saluran TV Islam itu. — AlHijrah Online / Faez Baderol Hesam


PERJUANGAN MEMPERTAHANKAN ISLAM DAN NEGARA TANGGUNGJAWAB BERSAMA

KUALA LUMPUR: “Perjuangan mempertahankan Islam dan negara merupakan tanggungjawab kita bersama.”

Demikian kata Menteri di Jabatan Perdana Menteri (Hal Ehwal Agama) Senator Idris Ahmad di Facebooknya selepas berkongsi petikan nasihat seorang ulama Melayu yang terlibat dalam penetapan tarikh kemerdekaan negara melalui kemahirannya dalam ilmu falak iaitu Allahyarham Syeikh Abdullah Fahim.

Petikan amanat Syeikh Abdullah itu antara isi kandungan teks khutbah Jumaat bertajuk ‘Keluarga Malaysia: Teguh Bersama’ yang disediakan Jabatan Kemajuan Islam Malaysia (JAKIM) hari ini.

“Bila kita merdeka, jangan ada pemimpin ambil kesempatan buat kekayaan di atas belakang rakyat. Orang Melayu wajib berjuang kerana bangsa tapi kebangsaan tidak boleh tolak Islam.

“Orang Islam perlu memperbaiki perselisihan sesama mereka dan setelah berdamai diharapkan berkekalan. Inilah satu-satunya senjata yang boleh menguatkan kedudukan orang Islam dan orang Melayu.

“Kalau Orang Melayu beragama Islam mengkhianati bangsa, negara dan agama, Allah akan gantikan bangsa lain yang beragama Islam menjaga tanah air kita. Sesiapa yang berjuang dengan nama Allah dan niat yang baik, sentiasa dalam keredhaan Allah. Sesiapa yang lupakan niat, khianat dan tamak, akan dimurkai Allah, akhirnya menjadi hina,” pesan Syeikh Abdullah.

Idris memaklumkan nasihat tersebut membangkitkan semangat cintakan negara. – AlHijrah Online


KERAJAAN KAJI SEMULA SKIM GAJI PERKHIDMATAN AWAM – ANWAR

SEREMBAN: Kerajaan akan mengkaji semula skim gaji perkhidmatan awam di seluruh negara, dengan perbincangan mengenainya dibawa ke dalam mesyuarat Jemaah Menteri minggu depan, kata Perdana Menteri Datuk Seri Anwar Ibrahim.

Beliau berkata keputusan untuk mengkaji semula skim gaji berkenaan dibuat berikutan tiada kenaikan diberikan bagi tempoh yang agak lama, dengan kali terakhir skim gaji berkenaan disemak adalah pada tahun 2013.

“Kita akan bentangkan kepada Jemaah Menteri supaya diberikan kelulusan, maka Ketua Pengarah Perkhidmatan Awam (Datuk Dr Zulkapli Mohamed) dan Ketua Setiausaha Negara (Tan Sri Mohd Zuki Ali), dah kemukakan pandangan kepada saya untuk memulakan pasukan mengkaji dan saya sudah bersetuju (dengan cadangan itu).

“Secara keseluruhannya, upah dan gaji penjawat awam masih di tahap yang terendah dan sangat wajar diberikan pertimbangan walaupun terikat dengan kekangan kewangan yang ada, tapi saya fikir sedikit perubahan kita boleh cari jalan supaya boleh beri (kelulusan),” katanya.

Beliau berkata demikian kepada pemberita selepas menghadiri Majlis Amanat Perdana Menteri kepada Penjawat Awam Negeri Sembilan yang turut dihadiri Menteri Besar Datuk Seri Aminuddin Harun dan Mohd Zuki di sini hari ini.

Bagaimanapun, Perdana Menteri berkata tempoh perbincangan untuk penelitian itu akan diserahkan kepada Zulkapli.

“Berapa peratus itu terlalu awal untuk komen, tetapi harus ada… ini kerana (gaji) tidak setimpal dengan kerja, kadang-kadang mereka buat kerja lebih masa… kalau rekod sepertimana kita lihat sekarang pelaburan lebih pantas dan laju, saya bagi jaminan, insya-Allah kita boleh kaji semula skim berkenaan,” kata beliau.

Sementara itu, Anwar berkata kerajaan juga memperuntukkan tambahan RM200 juta bagi membaik pulih dan menyelenggara rumah anggota Angkatan Tentera Malaysia (ATM) di seluruh negara.

“Kita melihat kedudukan perumahan tentera yang sangat teruk dan terbiar sekian lama, jadi saya luluskan peruntukan segera untuk membaikinya dan esok saya akan umumkan peruntukan tambahan untuk rumah polis,” kata beliau.

Dalam pembentangan Belanjawan 2023 sebelum ini, kerajaan mengumumkan peruntukan lebih RM500 juta bagi menyelenggara Rumah Keluarga ATM dan membaik pulih kuarters kediaman dan institusi di bawah Kementerian Dalam Negeri termasuk Polis Diraja Malaysia. –AlHijrah Online


HAYATI SEMANGAT HARI MALAYSIA DENGAN RASA CINTA KEPADA NEGARA, PERTEGUH PERPADUAN KAUM – PM

KUALA LUMPUR: Perdana Menteri Datuk Seri Anwar Ibrahim menggesa seluruh rakyat untuk menghayati semangat Hari Malaysia tahun ini dengan rasa cinta yang mendalam terhadap negara, sikap ihsan dan kasih sayang serta perteguh perpaduan antara kaum.

Menerusi catatan di Facebooknya hari ini, Anwar yakin negara ini kuat dan mampu melonjak ke depan sekiranya seluruh rakyat berani menolak sikap prasangka dan memupuk persefahaman serta kasih sayang.

“Selamat Hari Malaysia kepada seluruh anak bangsa! Segulai sejalai,” menurut catatan itu.

Hari Malaysia tahun ini disambut dengan tema sama Hari Kebangsaan 2023 iaitu “Malaysia MADANI: Tekad Perpaduan Penuhi Harapan”, manakala frasa bahasa Iban di Sarawak “Segulai Sejalai” yang bermaksud seiring sejalan pula adalah cogan kata perpaduan untuk seluruh negara.

Sambutan Hari Malaysia peringkat kebangsaan kali ini diadakan di Stadium Perpaduan, Kuching, Sarawak malam ini. — AlHijrah Online


ISRAEL BOM GAZA LAGI, KEGANASAN MENINGKAT AKIBAT KEMATIAN KHADER

GAZA: Tentera Israel semalam kembali mengganas di Gaza dengan serangan bom dan berbalas tembakan dengan pejuang Palestin susulan keganasan meningkat selepas kematian rakyat Palestin dalam tahanan Israel yang dilapor akibat mogok lapar.

Zionis mendakwa Gaza diserang dengan tembakan ‘kereta kebal’ sebagai tindak balas terhadap serangan roket yang dilancarkan dari Palestin.

Keganasan di Gaza memuncak beberapa jam selepas Khader Adnan, 45, meninggal dunia selepas hampir tiga bulan ditahan di Tebing Barat kerana hubungannya dengan kumpulan pejuang Islam.

Perdana Menteri Palestin, Mohammad Shtayyeh menyifatkan kematian Khader sebagai ‘pembunuhan yang disengajakan’.

Beliau mendakwa Israel telah membunuhnya ‘apabila menolak permintaan untuk dibebaskan, mengabaikan aspek perubatan dan menahannya di dalam sel, walaupun mengalami masalah kesihatan serius’.

Israel mendakwa, sebaik berita kematian Khader tersebar, tiga roket dilancarkan pejuang dari Gaza sebelum 22 roket lagi dilepaskan sebagai serangan balas terhadap tembakan kereta kebal milik Israel.Menurut Hamas dan kumpulan Jihad Islam dalam kenyataan bersama, bedilan roket itu adalah ‘tindak balas awal’ bagi kematian Khader.

Setakat ini tiga mangsa dilaporkan cedera akibat terkena serangan berhampiran sempadan Gaza. – AlHijrah Online


GURU SEKOLAH DITEMUI MENINGGAL DUNIA DI ATAS SOFA

ALOR GAJAH: Seorang lelaki yang merupakan guru sekolah menengah ditemui meninggal dunia di atas sofa dalam sebuah rumah di Taman Ilmu Lendu, di sini, hari ini.

Menurut sumber, guru yang berusia 57 tahun itu sepatutnya menyediakan soalan peperiksaan kepada pelajar tingkatan lima bagaimanapun pelajar-pelajar tersebut musykil kerana guru mereka masih tidak memuat naik soalan dan bertindak memaklumkan kepada guru yang lain.

Katanya, seorang guru lain yang rapat dengan lelaki itu cuba menghubunginya tetapi tidak dijawab sebelum mereka bergerak ke rumah keluarganya di sebuah kampung di Lendu.

Bagaimanapun, isteri lelaki itu memaklumkan suaminya telah keluar rumah untuk ke sebuah lagi rumah mereka di Taman Lendu Ilmu, berhampiran Universiti Teknologi Mara (UiTM) Alor Gajah, sejak petang semalam.

Memetik laporan Harian Metro, kumpulan guru itu terus bergegas ke rumah berkenaan pada 12.30 tengah hari tadi dan mendapati kenderaan mangsa berada di rumah itu serta pintu pagar berkunci.

“Mereka memanjat pagar sebelum memanggil arwah tetapi tiada jawapan dan mereka mendapati pintu gelongsor tidak berkunci dari dalam manakala jeriji pintu berkunci.

“Sebaik sahaja pintu gelongsor dibuka, mereka amat terkejut apabila melihat arwah kaku di atas sofa di ruang tamu sebelum menghubungi polis dan bomba,” katanya.

Mangsa difahamkan sudah mengajar selama 15 tahun di sekolah berkenaan dan isterinya memaklumkan suaminya sering menyelesaikan kerja berkaitan Pengajaran dan Pembelajaran di Rumah (PdPR) di rumahnya di taman itu.

“Isteri arwah memaklumkan lazimnya arwah suaminya pulang pada sebelah malam selepas menyelesaikan kerja tetapi malam tadi arwah tidak balik dan usaha menghubungi telefon bimbitnya tidak berhasil,” kata sumber itu.

Dalam pada itu, Pegawai Perhubungan Awam Jabatan Bomba dan Penyelamat Melaka, Penolong Penguasa Bomba, Soon We Kiang berkata, Balai Bomba dan Penyelamat Alor Gajah telah menerima panggilan pada jam 12.40 tengah hari sebelum bertindak menghantar anggotanya ke lokasi kejadian.

“Anggota bomba terpaksa memecahkan kunci jeriji sebelum menemukan seorang lelaki yang sudah meninggal dunia dalam keadaan duduk di atas sofa di ruang tamu,” katanya.

Sementara itu, Ketua Polis Daerah Alor Gajah, Supt Arshad Abu berkata, anggota polis menunggu Pembantu Perubatan Hospital Alor Gajah yang lengkap dengan peralatan perlindungan diri (PPE) memeriksa mayat mangsa sebelum membawanya ke hospital berkenaan.

“Kami masih menunggu laporan bedah siasat dan keputusan ujian calit jenazah berkenaan yang dijangka diperoleh esok,” katanya.

Kes tersebut setakat ini diklasifikasikan sebagai mati mengejut (SDR) dan beliau meminta orang ramai tidak membuat spekulasi punca kematian mangsa.—AlHijrah Online


Mahkamah Zionis putuskan supaya 100 rumah di tenggara Baitulmaqdis diroboh

BAITULMAQDIS — Mahkamah Tinggi Zionis telah membenarkan 13 bangunan apartmen yang mengadungi 100 unit rumah yang terletak di bandar Sur Baher di tenggara Baitulmaqdis, iaitu kawasan yang berada di bawah kawalan Pihak Berkuasa Palestin (PA), dirobohkan.

Haluan Palestin melaporkan bahawa keputusan yang dikeluarkan pada Rabu lepas sekaligus menjadi teladan perundangan bagi rejim Zionis meroboh ribuan bangunan lain dalam wilayah Tebing Barat.

Kejiranan Wadi Hummus terletak di
pinggir Sur Baher, di luar kawasan bidang kuasa pihak perbandaran Zionis.

Namun selepas penduduk
mengusulkan satu petisyen bagi membantah pembinaan Tembok Pemisah pada tahun
2003, lokasi pembinaan tembok tersebut dipindahkan supaya tidak memintas
kawasan pusat bandar Sur Baher.

Dengan itu, Wadi Humus akhirnya
termasuk dalam wilayah yang dijajah rejim Zionis walaupun ia kekal sebagai
sebahagian daripada wilayah Tebing Barat dan berada di bawah bidang kuasa PA.

Wadi Humus adalah satu-satunya
kawasan yang masih mempunyai tanah untuk pembinaan di Sur Baher, yang kini
dikelilingi oleh pagar dan penempatan haram Yahudi.

Permit pembinaan di situ
dikeluarkan oleh PA. Bagaimanapun tentera Zionis mengeluarkan arahan
mengharamkan pembinaan dalan kawasan 250 meter dari Tembok Pemisah sejak tujuh
tahun lalu.

Dua tahun lalu, tentera Zionis
mengarahkan 13 bangunan yang baharu dibina di Wadi Humus dirobohkan.


LELAKI WARGA BANGLADESH PASANG JALUR GEMILANG TERBALIK DITAHAN

SHAH ALAM: Polis telah menahan seorang lelaki warga Bangladesh di Klang semalam selepas dipercayai memasang Jalur Gemilang secara terbalik di luar rumahnya.

Ketua Polis Daerah Klang Utara ACP S. Vijaya Rao berkata pihaknya menerima laporan mengenai perbuatan suspek berusia 30-an itu pada kira-kira 12.40 tengah hari.

Beliau berkata pengerusi komuniti penduduk telah cuba menasihati suspek namun dia bertindak melawan dan membuat provokasi selain enggan membetulkan kedudukan bendera itu.

“Bertindak atas maklumat, sepasukan pegawai dan anggota polis dari Ibu Pejabat Polis Daerah Klang Utara menangkap suspek yang bekerja sebagai operator pengeluaran di sebuah kilang plastik sekitar Klang,” menurutnya dalam kenyataan hari ini.

Vijaya Rao berkata suspek direman tiga hari dan disiasat mengikut Seksyen 504 Kanun Keseksaan, Seksyen 14 Akta Kesalahan Kecil 1955 serta Seksyen 233 Akta Komunikasi dan Multimedia Malaysia 1998.

“Pihak polis menasihati orang ramai supaya sentiasa menjaga kedaulatan dan keamanan negara… tindakan tegas akan diambil mengikut undang-undang sedia ada jika masih ada yang dikesan melakukan perbuatan sebegini,” katanya–AlHijrah Online


TRANSGENDER TUNTUT HAK SEKS BEBAS

70 Ribu Transgender Kini Berusaha Menuntut Hak Amalan Seks Bebas

Terdapat 70 ribu transgender dengan lebih 70 peratus beragama Islam kini sedang berusaha melalui pelbagai cara untuk menuntut supaya amalan kebebasan seks diiktiraf di negara ini.

Perjuangan melalui kempen perundangan berdasarkan laungan Hak Asasi dalam Perlembagaan Negara dijadikan modal supaya Kerajaan dan masyarakat tunduk kepada kemahuan mereka untuk mengamalkan gaya hidup seks bebas.

Naib Presiden Muafakat, A. Karim Omar mendedahkan, golongan pengamal LBGT kini berusaha menggunakan proses undang-undang di mahkamah dan mengaitkan hak asasi dalam perlembagaan sebagai hujah utama.

“Malah, mereka juga menerima sokongan kewangan, moral dan politik dari pelbagai pihak dan kerajaan luar,” katanya ketika menyampaikan ceramah mengenai Ancaman Keselamatan Negara di Menara Wilayah Persekutuan, Putrajaya.

Program tiga jam itu dianjurkan Kementerian Wilayah Persekutuan dan Biro Tata Negara.

Menurut A. Karim, dengan bergabung sesama sendiri serta disokong lebih 60 persatuan lain, aktivis LBGT menggunakan perkembangan hak asasi manusia di Barat sebagai petunjuk kebebasan.

Katanya, aktivis LBGT mahu negara ini menerima kebebasan seksual sebagai isu hak asasi serta mendesak kerajaan patuh pada kemahuan mereka.

Selain itu katanya, sokongan kewangan daripada pelbagai agensi  hak asasi di Amerika Syarikat menjadikan gerakan LBGT ini memiliki sumber dana yang mencukupi untuk berkempen.

“Ini campur tangan asing yang sengaja mahu mencabar perlembagaan negara terutama kedudukan Islam sebagai Agama Persekutuan. Selagi Islam ada dalam perlembagaan, kebebasan seks tidak boleh diiktiraf. Jadi, mereka menyerang status quo Islam dalam Perlembagaan,” katanya pada lebih 300 penjawat awam yang mewakili lima kementerian kerajaan.

“Agensi yang berlindung di balik nama hak asasi di Amerika Syarikat ini ditaja George Soros.

Malah, Naib Presiden Amerika Syarikat, John Kerry telah menganugerahkan pingat negara kepada seorang aktivis LBGT sebagai pengiktirafan terhadap usaha menuntut kebebasan amalan seks di negara ini,” jelasnya.


FARAHANIM BERKEMBARA HAYATI SYAWAL DI TAIPEI


KANAK-KANAK HILANG DIKHUATIRI DIBAHAM BUAYA

LAHAD DATU: Seorang kanak-kanak lelaki dikhuatiri dibaham buaya selepas hilang di kawasan sungai Kampung Bakau Lama, di sini hari ini.

Mangsa berusia 10 tahun dikatakan diheret buaya masuk ke dalam sungai tersebut sebelum hilang tanpa kesan, kira-kira jam 12 tengah hari tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 12.03 tengah hari dan telah menghantar sepasukan enam anggota dan pegawai bersama jentera ke lokasi kejadian.

Setakat ini, dilaporkan mangsa masih gagal ditemui dan operasi pencarian diteruskan di kawasan sekitar.

“Saksi di tempat kejadian mendakwa terdapat seorang kanak-kanak yang dibaham buaya sebelum diheret ke dalam sungai.

“Operasi mencari dan menyelamat dilakukan menggunakan kaedah ‘surface searching’ dengan bantuan orang kampung dan setakat ini mangsa belum ditemui dan maklumat terkini akan dikemaskini dari semasa ke semasa,” katanya.–AlHijrah Online


MUHYIDDIN BERTEMU SULTAN BRUNEI

BANDAR SERI BEGAWAN: Perdana Menteri, Tan Sri Muhyiddin Yassin, hari ini mengadakan pertemuan dengan Sultan Brunei, Sultan Hassanal Bolkiah di Istana Cheradi Ratna Kenchana, Brunei.

Pertemuan sekitar jam 11.10 pagi dan berakhir sekitar jam 12.25 tengah hari itu sempena Rundingan Pemimpin Tahunan ke-23 Malaysia-Brunei Darussalam.

Antara yang dibincangkan ketika pertemuan mengenai hubungan dagang dan kerjasama pasca COVID-19 serta turut menyentuh hubungan khas dua hala sedia ada.

Juga disentuh cadangan mewujudkan Aturan Laluan Hijau Timbal Balas (RGL), memulakan kerjasama dalam diplomasi vaksin antara kedua-dua negara dan mempromosikan kerjasama erat dalam bidang ekonomi serta isu serantau dan antarabangsa.

Muhyiddin dan Sultan Hassanal Bolkiah kemudian menyaksikan pemeteraian Memorandum Persefahaman (MoU) dan perjanjian.

MoU mengenai kerjasama dalam pengurusan bencana antara dua negara ditandatangani oleh Menteri Luar Datuk Seri Hishammuddin Tun Hussein dan Menteri Hal Ehwal Luar Negeri Kedua Brunei Datuk Seri Setia Awang Haji Erywan bin Pehin Datu Pekerma Jaya Haji Mohd Yusof.

Perjanjian Penyatuan antara Petronas dengan Sekretariat Penyatuan Nasional Brunei (BNUS) dalam sektor minyak dan gas pula akan dimeterai oleh Presiden dan Ketua Pegawai Eksekutif Petronas Tengku Muhammad Taufik Tengku Aziz dan pemangku Menteri Tenaga Brunei Datuk Seri Paduka Awang Haji Matsatejo bin Sokiaw.

Lawatan dua hari Muhyiddin ke Brunei dijadual berakhir hari ini dan beliau akan menghadiri Persantapan Rasmi di Istana Nurul Iman sebelum pulang ke tanah air. — AlHijrah Online


TV ALHIJRAH TERIMA ANUGERAH RAKAN STRATEGIK PERNIAGAAN BRANDLAUREATE

KUALA LUMPUR: Stesen televisyen Islam utama negara, TV Alhijrah menerima anugerah BrandLaureate bagi kategori rakan strategik perniagaan.

Menurut Presiden Dunia BrandLaureate, Dr KK Johan, pengiktirafan itu diberikan kepada TV Alhijrah kerana stesen televisyen itu berjaya mengekalkan kekuatan jenamanya pada tahun 2020 yang lebih mencabar ekoran pandemik COVID-19.

“Jadi kami menyedari jenama mereka dan usaha konsisten mereka membina jenama.

“Oleh sebab itu, kami mengiktiraf dan menganugerahkan TV AlHijrah anugerah yang cukup berprestij ini,” katanya.

Tambah Dr Johan, BrandLaureate amat berbangga memberikan penganugerahan itu kepada TV Alhijrah sempena ‘The BrandLaureate The World’s First E-Branding Award 2020’.

Anugerah itu disampaikan Dr Johan kepada Ketua Pegawai Eksekutif TV Alhijrah Namanzee Harris.

Bagi Namanzee, penganugerah itu satu penghormatan kepada TV Alhijrah dan bukti stesen TV itu mampu kekal berdaya saing meski pun berdepan cabaran yang tidak dijangka.

“Ini hasil kerja keras dan komitmen daripada semua rakan-rakan di TV Alhijrah kerana kita melihat pada 2020 ramai terkesan dengan pandemik, banyak perniagaan terkesan namun kita kekal berdaya saing dan itu perkara yang membanggakan,” katanya.

BrandLaureate merupakan organisasi antarabangsa yang mengiktiraf individu dan syarikat atas sumbangan dan jenamanya. – AlHijrah Online


KANCIL TERBAKAR DIPERCAYAI ADA KAITAN AKTIVITI SELUDUP MINYAK

RANTAU PANJANG: Polis menemui tong plastik dalam kereta Perodua Kancil yang terbakar di sebuah stesen minyak di Rantau Panjang pagi tadi.

Ketua Polis Daerah Pasir Mas Asisten Komisioner Mohd Nasaruddin M Nasir berkata, hasil siasatan awal pihaknya mengesyaki tong plastik itu digunakan bagi mengisi minyak dan bertujuan untuk diseludup ke Thailand.

Katanya, saksi kejadian mendakwa terlihat api menyala dari bawah kereta semasa seorang lelaki dipercayai pemandu kereta berkenaan sedang mengisi minyak di salah satu pam stesen minyak tersebut.

“Api kemudiannya merebak ke bahagian belakang kereta dan lelaki terbabit terus melarikan diri,” katanya dalam satu kenyataan.

Tambah beliau saksi memaklumkan tiada unsur khianat yang menyebabkan kebakaran tersebut.

Menurut Nasaruddun, pihak polis sudah mengenal pasti pemandu serta pemilik kereta berkenaan dan usaha mengesan individu terlibat sedang giat dijalankan.

Kes itu disiasat mengikut Seksyen 21 Akta Kawalan Bekalan 1961.

Terdahulu, sebuah kereta jenis Perodua Kancil dilapor terbakar secara tiba-tiba ketika sedang diisi minyak di sebuah stesen minyak di Rantau Panjang.

Tiada sebarang kemalangan jiwa dilaporkan dalam kejadian kira-kira 8.35 pagi itu.

Kejadian berkenaan menyebabkan kereta Kancil berkenaan terbakar 50 peratus sementara satu pam minyak musnah sepenuhnya.–AlHijrah Online


MESYUARAT KHAS J/K MUZAKARAH KHAS MKI BINCANG HUKUM MENGENAI COVID-19

KUALA LUMPUR: Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) berhubung isu COVID-19 diadakan di Pulse Grande Hotel, Putrajaya hari ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata mesyuarat itu diadakan bagi menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk membincangkan pandangan hukum berikutan penularan wabak COVID-19.

Katanya, mesyuarat itu dipengerusikan Pengerusi Jawatankuasa Muzakarah MKI, Datuk Wan Zahidi Wan Teh, dihadiri semua mufti negeri atau wakilnya, pengarah jabatan agama Islam negeri dan wakil majlis agama Islam negeri.

Taklimat mutakhir mengenai situasi COVID-19 disampaikan Ketua Pengarah Kesihatan, Datuk Dr Noor Hisham Abdullah dan Ketua Pengarah Agensi Pengurusan Bencana Negara (NADMA), Datuk Mokhtar Mohd Abd Rahman.

“Ahli-ahli muzakarah juga telah meneliti pembentangan kajian pandangan hukum oleh Dr Aizam bin Mas’od, Pengarah Pusat Penyelidikan dan Pengurusan Fatwa al-Zuhaili (ACE), Pejabat Mufti Wilayah Persekutuan.

“Keputusan pandangan hukum itu akan dipersembahkan kepada Ke Bawah Duli Yang Maha Mulia Seri Paduka Baginda Yang di-Pertuan Agong dan Ke Bawah Duli Yang Maha Mulia Duli-Duli Tuanku Sultan dan Raja negeri-negeri bagi mendapat perkenan untuk tindakan selanjutnya,” kata Zulkifli dalam kenyataan di sini hari ini.

Terdahulu, di lokasi sama, pihak Jabatan Kemajuan Islam Malaysia (JAKIM) dan Kementerian Kesihatan Malaysia mengadakan perbincangan bersama pimpinan jemaah tabligh Malaysia menerusi sidang video dikendalikan Dr Noor Hisham.

“Saya mengucapkan sekalung penghargaan atas kerjasama penuh dan komitmen jemaah tabligh Malaysia dalam menangani penularan wabak COVID-19.

“Umat Islam di Malaysia diingatkan mematuhi semua makluman daripada KKM, Jabatan Mufti dan Jabatan Agama Islam Negeri yang disampaikan dari semasa ke semasa,” kata Zulkifli.

Jemaah tabligh yang menghadiri perhimpunan tabligh di Masjid Jamek Sri Petaling baru-baru ini menjadi tumpuan ramai susulan laporan ada dalam kalangan peserta yang hadir di acara itu disahkan dijangkiti COVID-19. — AlHijrah Online


DUA STAF OPERASI LRT LALUAN KELANA JAYA POSITIF COVID-19

KUALA LUMPUR: Dua kakitangan operasi Transit Aliran Ringan (LRT) laluan Kelana Jaya disahkan positif COVID-19 dan dikuarantinkan di Hospital Sungai Buloh, Selangor bagi menerima rawatan.

Dalam kenyataan yang dibuat oleh Rapid Rail, kedua-dua kakitangan itu bertugas buat kali terakhir pada 12 dan 13 Disember lalu.

“Insiden ini berlaku di kawasan yang tertutup, dan kami mendapati kedua-dua kakitangan tiada kontak dengan penumpang,” dalam kenyataan tersebut.

Bagaimanapun, pihak pengurusan Rapid Rail, yang menjadi operator LRT Laluan Kelana Jaya, telah melaksanakan kerja-kerja disinfektasi dan pembersihan tempat kerja staf-staf berkenaan malam tadi berpandukan garis panduan yang ditetapkan oleh Kementerian Kesihatan Malaysia (KKM).

Tambahannya, semua kakitangan lain yang mempunyai kontak rapat dengan staf berkenaan diarahkan untuk menjalani ujian saringan dan menjalani kuarantin kendiri.

Dalam pada yang sama, tren-tren sememangnya ditetapkan untuk menjalani kerja-kerja pembasmian kuman dan pembersihan setiap hari semasa waktu puncak dan selepas operasi pada hari berkenaan.

“Kami juga memberi jaminan bahawa perkhidmatan LRT Kelana Jaya dan rangkaian-rangkaian rel lain kendalian Rapid Rail adalah selamat.

“Pihak pengurusan dan staf Prasarana, khususnya di Rapid Rail dan Rapid Bas telah dilatih untuk menerapkan piawaian dan protokol tertinggi untuk kebersihan dan sanitasi berkaitan COVID-19 selaras dengan garis panduan keselamatan dan kesihatan yang ditetapkan oleh KKM bagi memastikan keselamatan dan keselesaan para penumpang,” tambah kenyataan berkenaan.

Kenyataan itu turut mengingatkan pengguna untuk sentiasa mematuhi dengan rapi prosedur operasi standard (SOP) yang ditetapkan.

“Langkah-langkah ini adalah penting untuk kita bersama-sama memutuskan rantaian penularan wabak COVID-19 di samping memudahkan KKM membuat pengesanan semula sekiranya ada kes positif.

“Pihak kami komited menjalankan langkah-langkah yang dapat melindungi kesihatan dan keselamatan penumpang dan juga staf,” tambah Rapid Rail.

–AlHijrah Online


IBNU SINA WELLNESS TAWAR RAWATAN ALTERNATIF

KUALA LUMPUR: Ibnu Sina, atau nama penuh beliau Abu Ali Husain bin Abdullah bin Hasan bin Ali bin Sina yang dilahirkan di Bukhara, Asia Tengah pada tahun 980 merupakan seorang ahli perubatan, matematik, fizik dan falsafah yang amat terkenal dan sumbangannya dalam bidang-bidang tersebut diperakui di seluruh dunia hingga ke hari ini.

Menginspirasikan tokoh itu, Hakeema Rozainah membuka Ibnu Sina Wellness sebuah pusat rawatan alternatif bagi individu yang mempunyai masalah penyakit fizikal dan mental.

Menurut Hakeema pusat itu menekankan rawatan menggunakan bahan-bahan semula jadi yang digabungkan dengan sains moden serta formula ‘Tanpa Kimia-Tanpa Bedah-Tanpa Radiasi’.

Sejak dibuka pada 2015, Ibnu Sina Wellness telah membantu ribuan orang dari Singapura, Malaysia, Brunei dan Indonesia.

Pusat rawatan yang terletak di Kajang itu juga telah mengeluarkan kira-kira 20 buku penyembuhan ‘BODY-SOUL-MIND-SPIRIT’ yang dicetak dalam bahasa Melayu untuk dijadikan rujukan.

Ibnu Sina Wellness telah menerima pengiktiran dari World Muslimpreneur bagi Anugerah Cemerlang Perniagaan Bumiputera kerana potensi syarikat dalam bidang kesejahteraan holistik.

Hakeema berkata anugerah itu menyuntik semangatnya untuk terus menambahbaik perkhidmatan kepada mereka yang mencari rawatan alternatif. – AlHijrah Online


PESARA WANITA RUGI RM113,850 AKIBAT ‘PHONE SCAM’

IPOH: Seorang wanita warga emas menjadi mangsa terbaru dengan panggilan penipuan (phone scam) di Perak apabila mengalami kerugian RM113,850 akibat terpedaya dengan sindiket penipuan penghantaran barang di Taiping.

Ketua Polis Perak, Datuk Seri Mohd Yusri Hassan Basri berkata pesara kerajaan berusia 67 tahun itu, yang juga ibu tunggal, membuat laporan polis selepas diperdaya sindiket yang kononnya penghantar barang, semalam.

Beliau berkata siasatan awal pihaknya mendapati mangsa dihubungi tiga individu berlainan pada awal Jun lalu yang memperdaya mangsa dengan pelbagai dakwaan mencurigakan.

“Mangsa menerima satu panggilan telefon daripada suspek pertama memperkenalkan diri daripada syarikat penghantaran barang dan memaklumkan ada bungkusan di dalamnya terdapat kad pengenalan mangsa yang dihantar ke Perlis.

“Mangsa kemudiannya bercakap dengan suspek kedua yang didakwa ‘pegawai polis’ dan memaklumkan mangsa terlibat dengan pengubahan wang haram sebelum disambungkan pula kepada seorang pegawai atasan berpangkat ‘Dato’,” katanya dalam kenyataan, hari ini.

Mohd Yusri berkata mangsa kemudian diarahkan memberi kerjasama agar tidak ditangkap sehingga mangsa bersetuju mendedahkan semua akaun bank miliknya agar tidak dibekukan.

“Suspek telah mengarahkan mangsa untuk membuka sebuah akaun di Bank Islam dan perlu masukkan kesemua wang mangsa ke dalam akaun berkenaan.

“Mangsa yang ketakutan dan risau ditangkap telah bertindak mengeluarkan semua wang simpanan berjumlah RM101, 850 ke dalam akaun Bank Islam terbabit termasuk RM10, 900 turut di depositkan ke dalam satu akaun CIMB yang diberikan suspek,” katanya.

Bagaimanapun, katanya, wanita berkenaan hanya menyedari dirinya ditipu selepas melakukan pemeriksaan lanjut di Bank Islam cawangan Taiping, semalam, di mana terdapat lapan transaksi pindahan berjumlah RM102, 950 kepada tiga akaun tidak dikenali, Rabu lepas.

“Selepas menyedari ditipu mangsa terus membuat laporan polis dan kita telah buka kertas siasatan mengikut Seksyen 420 Kanun Keseksaan dan siasatan masih dijalankan,” katanya.

Sabtu lalu, seorang penyelia wanita syarikat swasta berusia 38 tahun di Teluk Intan mengalami kerugian RM217,000 dengan sindiket penipuan penghantaran barang menggunakan modus operandi sama.–AlHijrah Online


WARDEN DIDAKWA ROGOL PENGHUNI PUSAT JAGAAN

IPOH: Seorang warden pusat jagaan swasta mengaku tidak bersalah di Mahkamah Sesyen Ipoh hari ini, atas pertuduhan merogol seorang penghuni pusat itu pada Oktober tahun lalu.

Tertuduh, Ahmad Irang @ Suhiran Aris, 43 tahun membuat pengakuan itu selepas pertuduhan dibacakan di hadapan Hakim N. Pricilla Hemamalini.

Mengikut pertuduhan, lelaki terbabit didakwa merogol mangsa yang berusia 33 tahun apabila dia mengetahui tentang kecacatan mental, gangguan emosi atau kecacatan fizikal wanita itu pada perlakuan jenayah.

Kesalahan didakwa dilakukan di pusat jagaan itu di Taman Kinding Raya, kira-kira jam 8.20 pagi, 28 Oktober 2020.

Tertuduh didakwa di bawah Seksyen 376 (2)(K) Kanun Keseksaan yang boleh dihukum penjara tidak kurang 10 tahun dan tidak lebih 30 tahun dan dikenakan sebat serta pengawasan polis tidak kurang satu tahun dan tidak lebih tiga tahun, jika sabit kesalahan.

Mahkamah membenarkan tertuduh dijamin RM5,000 dengan seorang penjamin dan menetapkan 4 Oktober depan untuk sebutan semula kes.–AlHijrah Online / Hamimah Hamid


MALAYSIA SIFATKAN PELAN DAMAI TRUMP BERAT SEBELAH, TAK LAYAK DITERIMA

KUALA LUMPUR: Malaysia menyifatkan pelan damai timur tengah diumumkan Presiden Amerika (AS), Donald Trump pada Selasa lalu, berat sebelah dan hanya menguntungkan Israel.

Kenyataan Pejabat Perdana Menteri yang dikeluarkan hari ini berkata, selepas meneliti pelan damai yang dipanggil “Perjanjian Abad Ini”, Malaysia mendapati cadangan pelan damai itu, langsung tidak layak untuk diterima.

Kenyataan itu berkata Malaysia juga percaya rakyat Palestin mempunyai hak untuk menolaknya.

“Palestin, pihak yang terkilan sejak sekian lamanya tertakluk kepada penjajahan haram Israel, langsung tidak terlibat atau diajak berunding dalam merumuskan cadangan (pelan damai) itu.

“Pelan damai itu amat berat sebelah, hanya memberi keuntungan kepada Israel ketika Palestin dan rakyatnya yang dijajah terus menjadi mangsa.

“Cadangan (pelan damai) itu jelas tidak adil kepada rakyat Palestin dan hanya mengekalkan ketidakadilan yang mereka tanggung selama ini,” kata kenyataan Pejabat Perdana Menteri di sini.

Trump sebelum ini mengumumkan pelan damai itu di Rumah Putih yang antara lain merujuk Baitulmaqdis Timur sebagai “ibu kota Israel yang tidak dibahagikan” bertentangan dengan hasrat masyarakat dunia.

Perdana Menteri Israel, Benjamin Netanyahu turut berada di Washington ketika pengumuman itu dibuat tetapi tiada kelibat pemimpin Palestin hadir dipercayai tidak diundang ke majlis itu.

Kenyataan Pejabat Perdana Menteri turut menegaskan Malaysia kekal dengan pendirian bahawa penubuhan negara Palestin merdeka menerusi penyelesaian dua negara, berdasarkan sempadan sebelum 1967 dengan Baitulmaqdis Timur sebagai ibu negara Palestin, satu-satunya penyelesaian konflik Israel-Palestin.

Kenyataan itu berkata Malaysia akan terus menyokong usaha konkrit dan ikhlas untuk mencari penyelesaian kekal dalam konflik Israel-Palestin berdasarkan undang-undang antarabangsa dan resolusi PBB yang relevan melalui rundingan antara pihak terbabit. — AlHijrah Online/ Syed Azwan Syed Ali


Israel sembunyi dokumen kekejaman ke atas rakyat Palestin

TEL AVIV – Kementerian Israel berkaitan hal ehwal ketenteraan membentuk sebuah unit rahsia yang ditugaskan untuk menyembunyikan dokumen sejarah yang sensitif dengan tumpuan khusus untuk menghapuskan bukti kekejaman mereka berkaitan pengusiran penduduk Palestin ketika Hari Nakba (malapetaka) pada 1948.

Menurut laporan akhbar Haaretz, Malmab yang juga dikenali sebagai Jabatan Hal Ehwal Tentera untuk ‘penubuhan pertahanan keselamatan’ menjalankan operasi itu selama dua dekad dan menyembunyikan dokumen bersejarah dalam peti besi.

Dokumen yang disembunyikan yang
sebelum ini dapat diakses meliputi pelbagai aspek sejarah ‘rahsia gelap’ Israel
termasuk program senjata nuklear, hubungan luar dan pengusiran serta pembunuhan
beramai-ramai penduduk Palestin.

Haaretz melaporkan, Yehiel Horev
yang melancarkan dan mengetuai projek itu sehingga 2017 percaya tindakan mereka
terutamanya menyembunyikan dokumen berkaitan pengusiran kira-kira 750,000
penduduk Palestin 71 tahun lalu kononnya sangat penting untuk mengelakkan
sebarang protes tercetus di rantau Arab.

Ketika disoal tentang motif
mereka menyembunyikan dokumen yang telah diterbitkan itu, Horev menjelaskan
langkah itu diambil untuk menafikan legitimasi tentang kajian terhadap
pengusiran penduduk Palestin, sekali gus menolak bukti yang diperoleh
penyelidik untuk menyokong tuntutan golongan tersebut.

Sinar Harian yang memetik laporan
agensi berita menyebutkan Israel mendakwa penghijrahan besar-besaran penduduk
Palestin kononnya telah membuka jalan kepada penubuhan rejim terbabit pada
1948.

Dokumen disembunyikan itu
bagaimanapun mendedahkan cerita yang berbeza yang mana sehingga 70 peratus
penduduk Palestin diusir dari tanah mereka di bawah ‘operasi tentera Yahudi’
yang didalangi skuad pembunuh, Irgun dan Lehi.

Pasukan separa tentera Irgun dan
kumpulan militia Lehi itu didakwa memainkan peranan penting dalam pembunuhan
beramai-ramai di perkampungan Deir Yassin pada April 1948 yang menyaksikan
ratusan penduduk dibunuh kejam.

Dokumen itu juga membongkar
kemusnahan perkampungan Safsaf yang dihuni penduduk Palestin kira-kira tujuh
dekad lalu yang kemudiannya digantikan dengan pembinaan penempatan haram
Yahudi.


LIMA BERANAK KEMALANGAN, KERETA REMPUH GUNI

ALOR GAJAH: Lima beranak terlibat kemalangan apabila kereta dinaiki mereka merempuh puluhan guni muatan bahan mentah yang terjatuh daripada sebuah lori di Lebuh Raya Utara-Selatan (Arah utara) di Kilometer 210.6 awal pagi tadi.

Komander Operasi dari Balai Bomba dan Penyelamat (BBP) Ayer Keroh, Penguasa Bomba Kanan 1 (KUP) Zainuddin Abdullah berkata, pihaknya menerima panggilan kecemasan pada jam 6.59 pagi.

Seramai 24 anggota termasuk bantuan daripada BBP Alor Gajah telah dikejarkan ke lokasi kejadian.

Apabila tiba di lokasi, bomba mendapati sebuah MPV jenis Honda Odyssey telah melanggar longgokan guni berisi bahan plastik mentah di lorong kanan.

“Semua penumpang iaitu pasangan suami isteri dan tiga anak mereka terselamat dan tidak mengalami sebarang kecederaaan,” katanya dalam kenyataan hari ini.

Puluhan guni tersebut dipercayai terjatuh daripada sebuah lori sebelum dilanggar MPV yang gagal mengelak ketika itu.

Situasi kemudian dapat dikawal dengan operasi mengalihkan bahan mentah segera dilakukan.–AlHijrah Online


20 LELAKI BERPAKAIAN WANITA DITAHAN DI PREMIS HIBURAN

KUALA LUMPUR: Seramai 20 lelaki yang berpakaian dan berlagak seperti wanita ditahan Bahagian Penguatkuasa Jabatan Agama Islam Wilayah Persekutuan Kuala Lumpur (JAWI) menerusi serbuan Op Bersepadu di sebuah pusat hiburan di ibu negara, semalam.

Ketua Polis Daerah Dang Wangi ACP Noor Dellhan Yahaya berkata bagaimanapun, kesemua mereka yang berusia lingkungan 22 hingga 34 tahun itu dilepaskan dengan bon jaminan setelah siasatan selesai.

Beliau berkata 20 lelaki yang ditahan itu merupakan warga tempatan dan disiasat mengikut Seksyen 28 Akta Kesalahan Jenayah Syariah (Wilayah-Wilayah Persekutuan) 1997.

“Selain itu, operasi yang dijalankan bersama polis dan Dewan Bandaraya Kuala Lumpur itu turut menahan dua lelaki berusia 27 dan 29 tahun kerana positif dadah jenis tetrahydrocannabinol.

“Dua lelaki berkenaan direman hingga hari ini bagi membantu siasatan mengikut Seksyen 15 (1) (a) Akta Dadah Berbahaya 1952,” katanya kepada Bernama hari ini.

Noor Dellhan berkata dalam operasi yang dijalankan pada 10 malam itu, seramai 62 pengunjung premis berkenaan diperiksa iaitu melibatkan 53 lelaki dan sembilan wanita berusia lingkungan 19 hingga 57 tahun.

“Polis akan meningkatkan operasi dan pemeriksaan di pusat hiburan serta membuat pemantauan ke atas aktiviti kelab yang tidak mematuhi undang-undang,” katanya. –AlHijrah Online


SOLAT HAJAT DAN QUNUT NAZILAH MOHON PALESTIN DILINDUNGI DARI KEZALIMAN ZIONIS

KUALA LUMPUR: Majlis solat sunat hajat, doa selamat dan Qunut Nazilah akan dianjurkan Jabatan Agama Islam Wilayah Persekutuan (JAWI) bagi memohon Allah swt melindungi rakyat Palestin dari penindasan rejim zionis Israel.

Menteri di Jabatan Perdana Menteri (Hal Ehwal Agama Islam), Senator Datuk Dr Zulkifli Mohamad Al-Bakri berkata penganjuran majlis itu sebagai menyahut titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah agar rakyat negara ini mendoakan kesejahteraan umat Palestin.

“Titah seruan Seri Paduka Baginda agar seluruh rakyat Malaysia tanpa mengira bangsa dan agama, bersama-sama baginda mendoakan perlindungan dan pemeliharaan rakyat Palestin dari cengkaman penjajahan dan penindasan rejim Israel.

“Bagi umat Islam di Wilayah Persekutuan, satu majlis solat sunat hajat, doa selamat dan Qunut Nazilah akan dianjurkan dalam masa terdekat oleh JAWI,” kata Zulkifli dalam kenyataannya di sini hari ini.

Zulkifli menegaskan pendirian kerajaan Malaysia adalah konsisten dalam isu konflik Palestin–Israel dengan terbaharu Putrajaya mengecam tindakan Israel mengilhakkan sebahagian tanah Palestin yang dijajah di Tebing Barat.

“Kezaliman Israel terhadap Palestin wajib ditentang secara konsisten oleh seluruh masyarakat Malaysia bagi memberi tekanan berterusan agar kekejaman dihentikan,” katanya. — AlHijrah Online/ Zaim Zamani


TAJUDDIN DIKOMPAUN RM1,500

KUALA LUMPUR: Bekas Pengerusi Prasarana Malaysia Berhad, Datuk Seri Tajuddin Abdul Rahman dikenakan kompaun RM1,500 selepas didapati gagal memakai pelitup muka.

Menurut Ketua Polis Dang Wangi ACP Mohamad Zainal Abdullah, Tajuddin melakukan kesalahan itu semasa mengadakan sidang media berkaitan insiden kemalangan tren di stesen Transit Aliran Ringan (LRT) KLCC, Kuala Lumpur.

“Kertas siasatan kes perlanggaran prosedur operasi standard (SOP) Perintah Kawalan Pergerakan (PKP) telah dikembalikan dari pejabat Jabatan Peguam Negara, Putrajaya dengan keputusan Datuk Seri Tajuddin Abdul Rahman dikenakan kompaun RM1,500 kerana melakukan kesalahan di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan) 2021,” kata Mohammad Zainal dalam kenyataan hari ini.

Tambahnya tawaran kompaun akan dikeluarkan dalam masa terdekat dan orang ramai dinasihati untuk terus mematuhi SOP yang telah ditetapkan Majlis Keselamatan Negara (MKN) dalam memerangi wabak COVID-19. — AlHijrah Online


POLIS BUKA KERTAS SIASATAN VIDEO TULAR SAMBUTAN MB KEDAH DI JOHOR

JOHOR BAHRU: Polis telah membuka kertas siasatan berhubung satu video tular yang kononnya memperlihatkan sambutan ke atas Menteri Besar Kedah Datuk Seri Muhammad Sanusi Md Nor, yang didakwa berlaku di negeri ini.

Ketua Polis Johor Datuk Kamarul Zaman Mamat sebaliknya berkata hasil semakan pihaknya mendapati video berkenaan sebenarnya daripada satu program “KL Munajat” bersama pendakwah Ustaz Abdul Somad, Sheikh Aleey Qodir At-Thohiri dan Nur Ali Badar, bertempat di Dataran Merdeka, Kuala Lumpur, pada 15 Julai lepas.

“Namun video tersebut telah disunting dengan memasukkan laungan sorakan ‘Luaskan Kuasamu Johor’ untuk perkongsian oleh pengguna media sosial lain.”

“Pihak polis telah membuka kertas siasatan dan sedang dalam usaha bagi mengesan individu-individu yang bertanggungjawab bagi membantu siasatan,” kata beliau dalam satu kenyataan, malam ini.

Kamarul Zaman berkata pihaknya melihat hal tersebut berunsur provokasi dan fitnah yang boleh mendatangkan tanggapan buruk masyarakat dan mengingatkan perbuatan menyebar serta membuat spekulasi palsu adalah menyalahi undang-undang.

Menurut beliau, tindakan boleh diambil di bawah Seksyen 505 (b) Kanun Keseksaan, yang jika sabit kesalahan boleh didenda atau dipenjara tidak lebih dua tahun atau kedua-duanya dan Seksyen 233 Akta Komunikasi dan Multimedia 1998, jika sabit kesalahan boleh didenda tidak lebih RM50,000 atau penjara setahun atau kedua-duanya.

Beliau turut menasihatkan orang ramai agar tidak mudah mempercayai dakwaan yang diperoleh daripada sumber yang tidak sah dan berkongsi maklumat berkenaan sehingga boleh menjejaskan keharmonian dan kesejahteraan dalam kalangan masyarakat.

Terdahulu, tular sebuah video yang dimuat naik di aplikasi Tik Tok  berdurasi dua minit, dengan kapsyen “sambutan kepada Menteri Besar Kedah di Johor’’ dengan latar belakang lagu ‘’Luaskan Kuasamu Johor’’. —AlHijrah Online


PELAKSANAAN SEMULA GST PERLU SECARA BERSASAR

KUALA LUMPUR: Sekiranya kerajaan bercadang untuk melaksanakan semula cukai barang dan perkhidmatan (GST) bagi menggantikan cukai jualan dan perkhidmatan (SST), ia perlu dilakukan secara bersasar agar tidak membebani rakyat yang kini berdepan dengan kenaikan inflasi.

Demikian menurut bekas Ketua Pengarah Jabatan Kastam Diraja Malaysia (JKDM), Datuk Seri Subromaniam Tholasy yang turut berpandangan GST perlu diasingkan.

Beliau berkata GST yang dikenakan pada kadar enam peratus sebelum ia dimansuhkan seharusnya diasingkan masing-masing kepada cukai barang dengan kadar lima peratus dan cukai perkhidmatan pula sebanyak tujuh peratus.

“Kerajaan perlu melihat semula barangan cukai sifar, di mana ia perlu dihadkan kepada barangan asas sahaja,” katanya dalam program ‘Malaysia Petang Ini’ terbitan Bernama TV pada Khamis.

Beliau berkata ini kerana sekiranya kadar cukai ditetapkan terlalu rendah sehingga empat peratus, ia hanya akan menyumbang kepada pendapatan neutral, manakala kadar lebih tinggi dapat meningkatkan pendapatan negara, pasaran saham serta kewangan negara.

“Secara langsung ini akan memberi impak kepada kekuatan mata wang ringgit berbanding dolar Amerika Syarikat,” katanya.

Subromaniam berkata sebelum pelaksanaan semula GST diputuskan, kerajaan perlu mempertimbangkan faktor masa yang sesuai, kekukuhan ringgit, dasar awam yang dilaksanakan di bawah kementerian-kementerian serta pengawalan inflasi.

“Tidak dinafikan pelaksanaan GST sebelum ini, pada 2015, mempunyai beberapa kelemahan seperti pengurangan subsidi, rasionalisasi kadar tarif elektrik dan kejatuhan nilai mata wang ringgit yang menyebabkan Indeks Harga Pengguna meningkat.

“Indeks Harga Pengguna sekarang ini naik tetapi ia tidak diterjemahkan dalam bentuk hasil yang lebih tinggi kepada kerajaan kerana impak SST hanya sampai peringkat import dan perkilangan sahaja untuk barang berbanding dengan GST yang memberi impak sehingga ke peringkat peruncitan,” katanya.

Subromaniam juga mencadangkan kerajaan tidak meletakkan nilai ambang yang terlalu rendah seperti sebelum ini pada kadar RM500,000 supaya perniagaan kecil tidak terangkum dalam pelaksanaan GST ini.

“Mungkin kita boleh lihat nilai ambang yang lebih sesuai RM1 juta hingga RM2 juta supaya tidak membebani perniagaan seperti kedai runcit biasa,” katanya.

Beliau berkata GST merupakan satu sistem percukaian yang sangat efisien, telus, adil serta mesra perniagaan dan ia mampu meningkatkan ekonomi negara selain mendorong daya saing lebih tinggi bagi eksport negara.

“Justeru, GST sudah tentu akan menstabilkan harga barangan pada jangka panjang nanti,” katanya.–AlHijrah Online


MUHYIDDIN TAWAR DIRI JADI INDIVIDU TERAWAL DISUNTIK VAKSIN COVID-19

KUALA LUMPUR: Perdana Menteri Tan Sri Muhyiddin Yassin menawarkan diri untuk menjadi antara individu terawal untuk menerima suntikan vaksin COVID-19.

Menurut beliau, tindakan itu bagi meyakinkan rakyat bahawa vaksin yang diperoleh negara selamat dan berkesan.

“Untuk meyakinkan rakyat vaksin yang diperolehi selamat dan berkesan, saya akan menjadi antara individu pertama untuk terima suntikan COVID-19.

“Ini akan diikuti dengan petugas barisan hadapan sebelum diberikan kepada kumpulan sasar iaitu warga emas, mereka yang menghidap penyakit tidak berjangkit, dan penyakit saluran pernafasan kronik,” katanya dalam satu hantaran video di Facebook rasminya.

Tambah beliau, Jawatankuasa Khas Jaminan Akses Bekalan Vaksin yang sudah ditubuhkan dan dipengerusikan bersama oleh Menteri Kesihatan Datuk Seri Dr Adham Baba serta Menteri Sains, Teknologi dan Inovasi Khairy Jamaluddin akan memastikan bekalan vaksin dapat diperoleh pada kadar segera.

Jelas Muhyiddin bekalan pertama sejuta dos vaksin daripada Pfizer akan diterima dan mula diberikan kepada kumpulan sasaran seawal Februari 2021.

Beliau juga berkata Bahagian Regulatori Farmasi Negara (NPRA) Kementerian Kesihatan akan terus memantau keberkesanan dan keselamatan vaksin itu dalam kalangan penerima. — AlHijrah Online